Pesta Kaamatan, Gawai antara 6 perayaan utama disambut peringkat kebangsaan – TPM

KOTA KINABALU: Datuk Seri Dr Wan Azizah Wan Ismail, berkata kerajaan memutuskan untuk menyambut enam perayaan utama di peringkat kebangsaan termasuk Pesta Kaamatan dan Gawai bagi mengekalkan keharmonian dan perpaduan di negara ini.

Timbalan Perdana Menteri ketika mengumumkan perkara itu, berkata ia dikenali sebagai Majlis Rumah Terbuka Malaysia (MRTM).

Katanya, selain MRTM Kaamatan dan Gawai, empat lagi MRTM lain ialah Tahun Baharu Cina, Aidilfitri, Deepavali dan Krismas.

“Antara objektif utama penganjuran MRTM ialah memupuk perpaduan rakyat pelbagai kaum, menyemarakkan semangat Malaysia baharu dan menjalinkan hubungan mesra pemimpin serta rakyat.

“Sifat iri hati dengan sesuatu bangsa itu perlu dibuang sebaliknya rakyat perlu bangkit bersatu membina kemakmuran dan kemajuan negara. Selagi kita bersatu hati, saya yakin masa depan negara lebih gemilang dan perpaduan serta keharmonian rakyat berpanjangan dan berkekalan.

“Kerajaan sentiasa komited memastikan apa yang kita peroleh hari ini akan terus terpelihara, dipertahankan dan dipertingkatkan bagi memastikan faedahnya kembali kepada rakyat,” katanya.

Beliau berkata demikian ketika merasmikan Majlis Rumah Terbuka Malaysia Krismas 2018 di Padang Merdeka, di sini sebentar tadi.

Majlis itu turut dihadiri Yang di-Pertua Negeri, Tun Juhar Mahiruddin dan isteri, Toh Puan Norlidah RM Jasni, sebagai tetamu kehormat.

Yang turut hadir Timbalan Ketua Menteri, Datuk Christina Liew; Menteri Pelancongan, Seni dan Budaya, Datuk Mohamaddin Ketapi serta menteri Kabinet negeri dan Persekutuan

Dalam pada itu, Dr Wan Azizah berkata kerajaan mahu semua anasir jahat yang suka menghasut, melemparkan tohmahan dan fitnah untuk kepentingan diri perlu ditolak rakyat.

“Tidak kira dalam apa juga bidang dan lapangan, kerajaan akan terus komited memastikan keperluan dan harapan rakyat dipenuhi.

“Kita bukan kerajaan yang hanya bercakap sahaja tetapi adalah kerajaan bersekali dengan tindakan dan susulan serta berusaha meningkatkan ekonomi negara melalui tadbir urus yang baik dan berintegriti,” katanya.

Justeru Dr Wan Azizah berkata, perlu diterapkan dalam diri bahawa setiap individu tidak kira agama dan bangsa mempunyai peranan dan kebolehan memacu negara ke arah yang lebih baik.

“Oleh itu, saya ingin tekankan bahawa kerajaan tidak pernah meminggir mana-mana kaum dan agama dalam melaksanakan program pembangunan demi kesejahteraan rakyat.

“Sikap terbuka, menerima perbezaan pendapat dan menghormati kemajmukan, disertai ketaatan serta komitmen terhadap agama masing-masing adalah tanggungjawab setiap umat tanpa mengira agama,” katanya. – Berita Harian


PRN Sabah: UMNO Masih Rahsiakan Jumlah Kerusi Ditandingi

KOTA KINABALU: Hanya berbaki tujuh hari lagi sebelum penamaan calon bagi pilihan raya negeri (PRN) Sabah, namun Umno masih merahsiakan jumlah kerusi yang akan ditandingi.

Pengerusi Badan Perhubungan Umno Sabah, Datuk Seri Bung Moktar Radin berkata, pihaknya akan mengumumkan perkara itu apabila tiba masanya nanti.

Menurutnya, sehingga hari ini pemilihan calon Umno masih mencecah 90 peratus.

“Belum boleh saya bagitahu, nanti sampai masanya saya bagitahu.

“Calon sudah siap kira-kira 90 peratus dan pengumuman akan dibuat pada 8 atau 9 September ini,” katanya dalam sidang media sempena Program Mini Karnival Kerjaya Peringkat Kinabatangan, hari ini.

Setakat hari ini, belum ada mana-mana parti politik yang akan menyertai PRN Sabah mengumumkan calon.

Pada PRN Sabah kali ke-16 ini, sebanyak 74 kerusi Dewan Undangan Negeri (Dun) dipertandingkan.

Ia diadakan susulan pembubaran Dun Sabah pada 30 Julai lalu.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penunggang Motosikal Cedera Parah Terlibat Kemalangan Di Tawau

TAWAU; 16 APRIL 2019 (Selasa) – Seorang penunggang motosikal berusia 25 tahun Cedera parah selepas tercampak ke bahu jalan kerana terlibat dalam kemalangan di hadapan simpang masuk ke sebuah sekolah menengah di Jalan Merotai Tawau, tengah hari tadi.

Pemangku Ketua Polis daerah Tawau, Supritendan Nor Azizulkifli Mansor dalam kenyataan berkata, dalam kejadian 1.15 tengah hari itu, mangsa yang mengalami patah tulang paha kanan dan patah tulang kaki kiri turut mengalami pendarahan di bahagian kepala serta perut.

Katanya, siasatan awal mendapati kemalangan berpunca apabila pemandu motokar berusia 26 tahun secara tiba-tiba bertindak memasuki ke simpang sekolah hingga menyebabkan mangsa terlanggar kenderaan terbabit.

Katanya, Kes tersebut disiasat dibawah Seksyen 43(1) (A) Akta Pengangkutan Jalan (APJ) 1987.


Penunggang Motosikal Maut Rempuh Lori Tangki

BELURAN: Seorang pemuda terkorban dalam kemalangan jalan raya apabila motosikal ditunggangnya merempuh lori tangki dalam satu kejadian di Jalan Sapi Nangoh – Paitan, berdekatan Kampung Botition, hari ini.

Dalam kejadian kira-kira jam 9 pagi, Mohammad Bahrin Nasir, 22 tahun, beralamat di Kampung Keramuak, dekat Tongod, dilaporkan meninggal dunia di lokasi kejadian.

Ketua Polis Daerah Beluran, Superintendan Kasim Muda berkata, siasatan awal mendapati sebelum kejadian pemuda itu sedang dalam perjalanan ke arah Paitan bersendirian.

Sebaik tiba di selekoh, motosikal dipercayai hilang kawalan lalu masuk ke lorong bertentangan dan bertembung dengan sebuah lori tangki.

“Penunggang motosikal itu dilaporkan turut terkena bahagian tangki air di bawah lori terbabit.

“Akibat kejadian, pemuda berkenaan cedera teruk di bahagian kepala dan disahkan meninggal dunia di lokasi kejadian,” katanya ketika dihubungi, hari ini.

Kasim berkata, mayat mangsa kemudiannya dibawa ke bilik mayat Hospital Beluran untuk tindakan lanjut.

“Bagaimanapun, siasatan masih diteruskan mengikut Seksyen 41 (1) Akta Pengangkutan Jalan 1987,” katanya.


KWSP Akui Ada Transaksi Tidak Sah i-Lestari

KUALA LUMPUR: Kumpulan Wang Simpanan Pekerja (KWSP) mengesan transaksi tidak sah permohonan pengeluaran tabungan melalui skim i-Lestari yang dilakukan individu lain, menggunakan akaun ahli.

Perkara itu dikenal pasti susulan siasatan dalaman yang dilakukan selepas seorang pengurus syarikat mendedahkan berlaku transaksi pengeluaran daripada akaun simpanan melalui skim itu, sedangkan tiada permohonan dibuatnya.

KWSP dalam satu kenyataan, hari ini memaklumkan menerusi siasatan yang dijalankan, mendapati ahlinya itu memang tidak membuat permohonan i-Lestari dan transaksi itu diklasifikasikan sebagai tidak sah.

“Tindakan pembatalan permohonan itu sudah dilakukan dan pemulihan akaun saudara Muammar Gadafi Othman sedang dijalankan.

“KWSP memohon maaf atas kesulitan yang dialami oleh saudara Muammar dan kami sudah berhubung dengan beliau untuk memberikan keterangan lanjut,” katanya.

Menurut kenyataan, KWSP juga mengucapkan terima kasih kerana pendedahan itu membawa perhatian mereka terhadap kes berkenaan.

“Berikutan kes ini serta sebilangan kes berbaur penipuan oleh ‘scammer’ yang masih berlaku dalam kalangan ahli, KWSP menasihat ahli supaya sentiasa peka dengan aktiviti akaun, terutamanya transaksi yang meragukan.

“Untuk memudahkan ahli menyemak aktiviti akaun, ahli dinasihatkan untuk mendaftar i-Akaun untuk semakan berkala,” katanya.

Menurut kenyataan itu, aduan boleh diajukan kepada Pusat Pengurusan Pelanggan KWSP di talian 03- 89226000 dari jam 8 pagi hingga 6 petang, Isnin hingga Jumaat atau melalui laporan secara dalam talian di laman web KWSP di http://enquiry.kwsp.gov.my.

Terdahulu, BH menerusi berita bertajuk ‘Pengurus syarikat kesan pengeluaran i-Lestari pihak tidak dikenal’ yang disiarkan pada 14 Februari lalu, Muammar mendakwa berlaku transaksi mencurigakan dalam akaun KWSP miliknya.

Muammar, 43, awalnya tidak menyedari mengenai pengeluaran berkenaan sehinggalah mahu mengeluarkan wang dalam akaun terbabit, pada November tahun lalu.

Katanya, pada ketika itu, beliau menyedari ada permohonan pengeluaran i-Lestari setiap bulan daripada November hingga Mac 2021 untuk dikreditkan terus ke satu akaun lain.

“Saya nampak ada nombor akaun lain tertera, namun tidak mengesyaki apa-apa sebelum menukar kembali ke nombor akaun saya.

“Saya sekali lagi memeriksa akaun KWSP hari ini (14 Februari) dan mendapati individu terbabit berjaya mengeluarkan RM500 daripada akaun saya, pada 17 November lalu secara cek bank,” katanya.

Beliau kemudian meminta isterinya turut memeriksa akaun KWSP dan mendapati berlaku pengeluaran i-Lestari oleh individu lain. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Sabah Bantu Penduduk & Peniaga Terjejas Akibat Ribut Di Putatan

KOTA KINABALU: Kerajaan Sabah akan menyalurkan bantuan kepada penduduk dan peniaga di daerah Putatan yang terjejas teruk akibat kejadian ribut malam tadi selepas segala maklumat yang berkenaan diperoleh, kata Menteri Pembangunan Masyarakat dan Kesejahteraan Rakyat negeri Shahelmey Yahya.

Beliau berkata kementeriannya sedang mengumpul maklumat mengenai tahap kerosakan rumah dan struktur bangunan di kawasan terlibat dalam kejadian yang bermula dari 10 malam tadi hingga 1 pagi ini.

Antara kawasan yang terjejas ialah Pasar Tamu Sementara Putatan dan Kampung Pasir Putih Putatan.

“Saya juga telah meminta Majlis Daerah Putatan menilai struktur awam yang rosak dengan bantuan jurutera Jabatan Kerja Raya,” katanya dalam kenyataan hari ini.

Shahelmey berkata beliau juga telah melawat tapak Pasar Sementara Putatan di belakang Dewan Sri Putatan dan Kampung Pasir Putih Putatan pagi tadi dan mendapati sebahagian daripada struktur atap pasar tersebut telah rosak akibat kejadian semalam.

“Keadaan ini menyebabkan beberapa peniaga di pasar itu tidak dapat menjalankan perniagaan,” katanya, menambah beliau juga telah meminta Jabatan Kebajikan Masyarakat menguruskan bantuan kepada pemilik tiga buah rumah yang rosak teruk selepas bumbung diterbangkan angin. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjualan E-Iftar, E-Bazar, Pandu Lalu Atau Tempah & Ambil Tidak Dibenarkan Ketika Bulan Ramadan – Ismail Sabri

PUTRAJAYA: Menerusi sidang media Perkembangan PKP yang dilaporkan pada hari ini, Datuk Seri Ismail Sabri memaklumkan bahawa sebarang penjualan seperti E-Iftar, E-Bazaar, Penjualan pada bulan Ramadan tidak dibenarkan.

Tambahnya lagi, walaupun penjualan seperti pandu lalu, tempah dan ambil juga tidak dibenarkan. (Rujuk video minit ke 11:50)

Sebarang bentuk perniagaan yang berkaitan dengan bazar dan gerai Ramadan termasuk dalam bentuk pandu lalu (drive thru), tempah dan ambil adalah tidak dibenarkan. Jadi tidak ada isu lagi  berkaitan bazar Ramadan walaupun e-iftar ataupun ‘E’ sekalipun tidak dibenarkan.

Anda juga boleh rujuk video ini  pada minit ke 15:55, beliau ada menyentuh berkaitan dengan e-hailing biasa dan e-hailing untuk bazar ramadan.

Apa saja yang berbentuk bazar walaupun ada e-hailing tetap tidak dibenarkan. Tetapi perniagaan e-hailing biasa, perkara itu diteruskan seperti biasa.


92% Daerah Di Sabah Kini Zon Merah

KOTA KINABALU: Sebanyak 25 atau lebih 92 peratus daripada 27 daerah di Sabah berada dalam zon merah, manakala baki dua daerah lagi dalam zon jingga berbanding tiga daerah dalam zon jingga yang dilaporkan semalam.

Jurucakap perkembangan COVID-19 Sabah, Datuk Masidi Manjun, berkata dua daerah kekal dalam zon jingga hari ini ialah Tambunan dan Nabawan, masing-masing mencatat dua kes baharu.

Katanya, daripada 25 daerah zon merah, Kota Kinabalu mencatat kes jangkitan paling tinggi iaitu sebanyak 239 kes hari ini, diikuti Tawau (137), Tuaran (114) dan Penampang (106).

“Sebanyak 16 daerah pula mencatat kes dua angka bermula dari 12 kes hingga 65 kes, manakala lima daerah dalam zon merah mencatat kes satu angka iaitu antara tiga hingga sembilan kes hari ini,” katanya dalam kenyataan media, malam ini.

Secara keseluruhan, Sabah mencatat 1,062 kes baharu positif COVID-19 hari ini dengan sembilan kematian iaitu empat kes di Kota Kinabalu, dua kes di Sipitang dan masing-masing satu kes di Tawau, Sandakan dan Kudat.

Bagi kes sembuh, Masidi berkata seramai 622 pesakit dibenarkan keluar hospital hari ini, manakala seramai 4,460 masih dirawat termasuk 122 dalam Ujit Rawatan Rapi (ICU) dengan 54 orang memerlukan alat bantuan pernafasan.

“Tiada kluster baharu direkodkan hari ini, manakala penggunaan katil hospital ialah 67.17 peratus daripada sebanyak 6,628 unit katil yang disediakan untuk pesakit COVID-19 di seluruh negeri,” katanya.

Sementara itu, Masidi yang juga Menteri Kerajaan Tempatan dan Perumahan negeri, berkata sebanyak 156 lokaliti atau kawasan di seluruh Sabah masih diletakkan di bawah Perintah Kawalan Pergerakan Diperketatkan (PKPD) aktif sehingga hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Dua Lelaki Dan Seorang Wanita Percayai Pengedar Dadah Di Semporna

WANITA ANTARA TIGA PENGEDAR DADAH DITAHAN DI SEMPORNA

SEMPORNA: 26 JUN 2019 – Wanita antara tiga pengedar dadah ditahan sepasukan polis Ibu Pejabat Polis Daerah Semporna dalam Operasi Sarang Bersepadu selama seminggu sejak rabu hingga ahad lepas di kawasan Hotspot, sekitar daerah ini.

Ketua Polis Daerah Semporna, Supritendan Sabarudin Rahmat dalam kenyataan berkata, kesemua mereka ditahan dalam operasi di Kampung Bangau-Bangau dan Kampung Batu.

Beliau berkata, hasil tangkapan ke atas wanita berkenaan, polis berjaya merampas 31 gram syabu bernilai 4-ribu 650-ringgit manakala 5.20 gram syabu bernilai 7-ratus 60-ringgit dirampas dari dua lelaki terbabit.

Menurut Supritendan Sabarudin, secara anggaran, jumlah dadah yang dirampas itu mampu menampung bekalan kira-kira 500 penagih.

Kes masing-masing disiasat dibawah Seksyen 39A(2) Akta Dadah Berbahaya (ADB) 1952, Seksyen 39A(1) dan Seksyen 12(2) Akta yang sama.

Jelasnya, lapan penagih turut ditahan dalam operasi itu dan lima penagih telah diserahkan kepada Jabatan Imigresen kerana tidal mempunyai dokumen pengenalan diri yang sah.


“Cari Kawan Konon” – 4 Lelaki Ditahan Di Sipitang

SIPITANG: Alasan kononnya hendak mencari rakan, empat lelaki ditahan kerana mengingkari Perintah Kawalan Pergerakan (PKP) di Jalan Pan Borneo Merintaman, Sipitang, awal pagi tadi.

Keempat-empat suspek berusia lingkungan 20 tahun ditahan polis dari Ibu Pejabat Polis Daerah (IPD) Sipitang, yang sedang menguatkuasakan PKP, jam 2.30 pagi.

Ketua Polis Daerah Sipitang Deputi Superintendan Champin Piuh berkata, ketika kejadian anggota polis yang sedang menguatkuasakan PKP menahan sebuah kereta Perodua Kancil dinaiki empat lelaki.

“Ketika ditahan dan disoal, mereka memberi alasan hendak mencari teman mereka di Sabah Forest Industries (SFI) pada waktu tengah malam.

“Alasan itu tidak munasabah dan tidak logik di waktu tengah malam. Mereka kemudian ditahan untuk siasatan lanjut,” katanya ketika dihubungi, hari ini.

Champin berkata, keempat-empat lelaki terbabit itu direman untuk siasatan lanjut.

“Semua mereka disiasat mengikut Peraturan 11(1) Peraturan-Peraturan Pencegahan dan Penyakit Berjangkit (Langkah-Langkah di Dalam Kawasan Tempat Berjangkit) 2020 dan Seksyen 296 Kanun Keseksaan.

“Saya merayu supaya semua masyarakat Sipitang mematuhi PKP ini dan hanya seorang sahaja yang dibenarkan untuk urusan ke pasar, bank, dan pasar raya.

“Pergerakan urusan penting dan munasabah saja dipertimbangkan oleh polis ketika melalui sekatan jalan raya Op Covid-19,” katanya.

Sementara itu, beliau juga mengingatkan kepada ibu bapa supaya memastikan anak-anak tidak keluar rumah tanpa tujuan.

“Semua warga Sipitang supaya mematuhi sepanjang tempoh PKP Fasa ke-2 ini kerana wabak Covid-19 menyerang sesiapa saja dan boleh membawa maut,” katanya. – Harian Metro


PKPD Di Dua Lagi Lokaliti Di Sabah, Satu Disambung

Rodzi berkata, PKPD di Kampung Rampayan Laut, Kota Belud, Sabah yang sepatutnya tamat esok akan dilanjutkan 14 hari lagi hingga 22 September.

Selain itu, beliau berkata, PKPD di beberapa lokaliti di Kelantan, Pahang dan Sabah akan ditamatkan esok.

“Kelantan membabitkan lokaliti di Tumpat iaitu Kampung Gerong, Mukim Sungai Pinang; Kampung Baru Nelayan, Mukim Tumpat dan Kampung Talak, Mukim Jal Besar.

“Pahang di perkampungan Orang Asli di Ulu Tenom, Cameron Highlands membabitkan Kampung Sungai Kabut, Kampung Sungai Tiang dan Kampung Sungai Chohong, manakala Kampung Batu Papan dan Kampung Batu Papan Tengah di Bera,” katanya.

Beliau berkata, Sabah membabitkan Kampung Gudon, Menggatal dan Kampung Lobou, Kota Kinabalu; Kampung Tengah, Kinarut, Papar; Kampung Timbua-Kembiroi-Lobou Baru, Ranau serta Tawau di Kampung Sentosa Blok 4 dan Batu 2, Lorong Saddani.

Katanya, turut tersenarai Kuarters Kilang Mee Tien Hock, Penampang; Taman Sri Panglima, Beaufort serta enam lokaliti di Tuaran iaitu Kampung Betutai, Kampung Bontoi, Kampung Kindu, Kampung Sri Rugading, Kampung Telipok Ria dan Kampung Serusop.

“Kita juga tamatkan PKPD di Kampung Brunei, Membakut, Beaufort serta Taman Puri Warisan, Kota Kinabalu,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jemaah Wajib Bawa Sejadah Dan Telekung Sendiri – Masidi

KOTA KINABALU: Semua jemaah diwajibkan membawa sejadah dan telekung sendiri semasa menunaikan solat di masjid, surau atau bilik-bilik sembahyang yang disediakan oleh pemilik-pemilik premis perniagaan.

Menteri Kerajaan Tempatan dan Perumahan Datuk Seri Panglima Masidi Manjun berkata, kerajaan negeri melalui Jabatan Hal Ehwal Agama Islam Negeri Sabah (JHEAINS) mewajibkan perkara itu dan pihak pengurusan masjid, surau dan pemilik-pemilik premis perniagaan tidak akan menyediakan sejadah dan telekung.

Katanya, penganut agama Kristian, Buddha dan lain-lain juga diwajibkan membawa peralatan sendiri semasa beribadat di rumah ibadat masing-masing.

“Notis mengenai arahan mewajibkan membawa peralatan sendiri hendaklah dipamerkan di semua premis ibadat.

“Larangan berkongsi peralatan sembahyang di premis-premis ibadat adalah bagi membendung penularan COVID-19,” katanya dalam kenyataan hari ini.

Dalam pada itu beliau berkata, kebenaran permainan atau sukan golf pada masa ini hanyalah bagi tujuan rekreasi sahaja.

Menurutnya, kebenaran berkenaan juga tertakluk hanya seorang pemain sahaja dibenarkan menggunakan sebuah ‘buggy’.

“Kerajaan negeri turut memutuskan untuk tidak membenarkan penganjuran sebarang pertandingan golf dengan serta merta sehingga 7 Jun 2021.

“Dengan keputusan ini, maka kebenaran penganjuran pertandingan golf yang dikeluarkan atau diluluskan oleh Kementerian Belia dan Sukan Sabah sebelum ini adalah dibatalkan serta merta,” jelasnya. – Utusan Borneo


Belasah Pasangan Suami Isteri Di Api-Api Centre, Polis Tahan Dua Lelaki

KOTA KINABALU: Polis telah menahan dua lelaki yang merupakan suspek utama dalam kejadian pergaduhan di hadapan sebuah premis kedai di Api-Api Centre, yang tular di media sosial sejak semalam.

Pemangku Ketua Polis Daerah Kota Kinabalu Supt George Abd Rakman berkata suspek berusia 67 dan 37 tahun itu ditahan pada Selasa lepas iaitu dua hari selepas kejadian pergaduhan berkenaan.

“Dua suspek berkenaan akan dituduh di mahkamah esok dan polis masih memburu beberapa individu yang turut terlibat dalam kejadian berkenaan,” katanya dalam satu kenyataan di sini hari ini.

Dalam satu rakaman CCTV yang tular di media sosial semalam menunjukkan sepasang suami isteri telah dipukul oleh beberapa lelaki di hadapan sebuah kedai di Api-Api Centre.

George berkata kes berkenaan berlaku kira-kira pukul 1 pagi, 2 Jun lepas dan siasatan mendapati mangsa adalah warganegara Pakistan dan telah dipukul oleh sekumpulan individu disebabkan isu pembayaran sewa apartmen.

“Sebelum kejadian itu mangsa yang juga penyewa apartmen berkenaan telah didatangi oleh seorang wanita dan lelaki yang juga pemilik rumah berkenaan.

“Namun hasil perbincangan mangsa dan pemilik rumah berkenaan tidak berjalan lancar dan terjadi pergaduhan mulut, sebelum terjadi pergaduhan yang turut melibatkan bapa dan abang pemilik rumah berkenaan,” katanya.

Beliau berkata kes berkenaan di siasat di bawah Seksyen 147 Kanun Keseksaan yang memperuntukkan hukuman penjara maksimum dua tahun atau denda atau kedua-duanya jika sabit kesalahan. – Bernama


TERKINI: Kes Pulih Meningkat, Tiada Kematian Hari Ini

PUTRAJAYA: Bilangan kes pulih Covid-19 melebihi kes jangkitan baharu terus dicatatkan apabila 100 kes pulih dan dibenarkan keluar wad diumumkan semalam berbanding kes baharu.

Ini menjadikan jumlah kumulatif kes pulih sepenuhnya dan dibenarkan keluar wad adalah sebanyak 3,862 kes atau 66.8 peratus daripada jumlah keseluruhan kes.

Ketua Pengarah Kesihatan Datuk Dr Noor Hisham Abdullah berkata, jumlah kes positif Covid-19 di negara ini pula adalah 38 kes dan jumlah kes positif adalah 5,780.

“Sehingga kini, seramai 36 kes positif Covid-19 sedang dirawat di Unit Rawatan Rapi (ICU). Daripada jumlah itu, 15 kes memerlukan bantuan pernafasan.

“Maklumat terkini yang dilaporkan ke Pusat Kesiapsiagaan dan Tindak Cepat Krisis Kebangsaan (CPRC), dimaklumkan bahawa tiada pertambahan kes kematian berkaitan Covid-19 hari ini.

“Justeru, jumlah kumulatif kes kematian Covid-19 di Malaysia adalah kekal sebanyak 98 kes,” katanya pada sidang media Covid-19 di Putrajaya hari ini.

Status Covid-19 di Malaysia pada 25 April menyaksikan 100 kes sembuh dilaporkan. Terdapat 38 kes baru dicatatkan, menjadikan kes aktif sebanyak 1,820.@DGHisham @DrAdhamBaba pic.twitter.com/9rT6mnkuU2


5 tahanan PTS lolos, diburu

KOTA KINABALU: Lima lelaki termasuk seorang remaja pendatang asing tanpa izin (PATI) melarikan diri dari Pusat Tahanan Sementara (PTS) Manggatal, di sini, semalam.

Lima suspek terbabit adalah warga Filipina iaitu Azlan Abu Bakar Sidik, 15; Sanny Chuan, 21; Talam Jafar, 27; Faisal Hamsali, 36; dan Ibni Anani, 43.

Bagaimanapun, Ibni Anani berjaya ditahan semula.

Ketua Polis Daerah Kota Kinabalu Asisten Komisioner Habibi Majinji berkata, siasatan mendapati terdapat lima tahanan yang melarikan diri dari PTS pada jam 4.55 petang.

“Siasatan mendapati, lima suspek termasuk remaja dipercayai merempuh pengawal keselamatan yang sedang bertugas membuka pintu blok untuk memberi makanan.

“Dengan bantuan beberapa pengawal keselamatan, seorang suspek berjaya diberkas semula manakala empat lagi meloloskan diri,” katanya menerusi kenyataan media, hari ini.

Habibi berkata, semakan mendapati, sebelum ini semua suspek ditahan mengikut Seksyen 34 Akta Imigresen 1959/63.

“Siasatan masih dijalankan dan usaha menjejaki empat suspek yang meloloskan diri giat dijalankan.

“Orang ramai yang mempunyai maklumat mengenai keempat-empat individu ini diminta segera menghubungi hotline Ibu Pejabat Polis Daerah (IPD) Kota Kinabalu di talian – 088221191/529211, untuk tindakan lanjut,” katanya. – Berita Harian


Polis Tidak Periksa Telefon Bimbit Orang Awam Tanpa Sebab – Pesuruhjaya Polis Sabah

KENINGAU: Pesuruhjaya Polis Sabah Datuk Omar Mammah hari ini menjelaskan pihak polis tidak akan bertindak sewenang-wenangnya memeriksa kandungan telefon bimbit individu di negeri ini tanpa sebarang sebab, tetapi sebaliknya melakukannya atas laporan penglibatan dalam jenayah.

Beliau berkata, pemeriksaan telefon bimbit merupakan satu amalan biasa yang dilakukan berdasarkan peraturan siasatan, yang dilakukan polis ke atas individu yang terlibat dengan kes jenayah atau mereka yang kegiatannya mencurigakan.

“Tetapi kita (polis) tidak lakukan kepada mana-mana individu tanpa sebab,” katanya mengulas kenyataan Timbalan Menteri Dalam Negeri Datuk Aziz Jaman yang dipetik memberi hak kepada polis memeriksa telefon bimbit orang awam, memastikan tiada komunikasi yang mengancam keselamatan awam.

Omar berkata polis juga akan mengadakan pemeriksaan telefon bimbit dalam kes-kes penglibatan individu dalam perjudian dalam talian.

Sementara itu Omar ketika merasmikan Majlis Kempen Kesedaran Jenayah Seksual PDRM 2019 berkata adalah penting memberikan kesedaran dan pengetahuan asas kepada kanak-kanak-kanak dan masyarakat dari aspek ligitasi perundangan dan langkah-langkah pencegahan dalam menangani kes-kes jenayah seksual.

Katanya kes jenayah seksual terhadap kanak-kanak khususnya di negeri Sabah semakin meningkat, yang bukan sahaja berlaku di kawasan bandar tetapi juga menular di kawasan luar bandar dengan statistik kes jenayah seksual Sabah Januari hingga Oktober lepas, naik ke 374 kes, berbanding 302 kes tahun lepas.

“Ini termasuk kes rogol, sumbang mahram, luar tabii, mengaibkan kehormatan dan kes cabul.

“Kempen yang polis adakan hari ini merupakan usaha murni pihak PDRM, dalam mengurangkan kadar jenayah melibatkan kanak-kanak dan remaja,” katanya.

Program disertai 900 peserta yang terdiri daripada Ketua-Ketua Anak Negeri, Ketua-Ketua Masyarakat, Ketua-Ketua Kaum dan Ketua-Ketua Adat daripada daerah Keningau, Nabawan, Tambunan dan Tenom.


Fit Malaysia Paling Meriah Di Sabah – Syed Saddiq

TAWAU: Penganjuran Fit Malaysia edisi Sabah adalah paling meriah di Malaysia dengan penyertaan mencecah 20,000 orang terdiri daripada pelbagai lapisan masyarakat, kata Menteri Belia dan Sukan Syed Saddiq Syed Abdul Rahman.

Melihat kepada kesatuan rakyat menyokong program hari ini, Syed Saddiq berkata Sabah boleh menjadi contoh kepada negeri lain untuk konsep ‘multiracial’ boleh berjaya di Malaysia.

“Sabah boleh jadi contoh kepada Malaysia bahawa kita lihat dalam Fit Malaysia semua disatupadukan kerana sukan.

“Saya harap budaya ini walaupun kita berlainan umur, agama dan bangsa tetapi kita tetap bersatu, kesetiaan kita pada negeri dan negara terus dipupuk,” katanya ketika ditemui pemberita selepas perasmian Fit Malaysia Edisi Sabah di Padang Bandaran Tawau di sini, hari ini.

Program dua hari yang bermula sejak semalam itu dirasmikan Ketua Menteri Sabah, Datuk Seri Mohd Shafie Apdal.

Sementara itu, Mohd Shafie berkata program seumpama Fit Malaysia itu perlu diperbanyakkan penganjurannya kerana acara itu dilihat sebagai landasan kepada penyatuan.

“Sukan adalah satu acara yang tiada sempadan kaum atau agama, dan ianya membolehkan bukan sahaja berinteraksi dengan generasi muda tetapi penting daripada itu kita dapat pupuk nilai-nilai budaya, cintakan negara, cintakan sesama manusia dalam kalangan rakyat di negara ini,” katanya.

Katanya, penyertaan tidak kira umur, agama dan bangsa pada Fit Malaysia hari ini, bukti itulah Sabah yang dimahukan tanpa melihat perbezaan atau masalah kaum dan agama menjadi batasan.

“Kita kena belajar daripada banyak kejadian di dunia, sama ada di antara Palestin dan Israel atau Iraq dan Iran, meskipun satu bangsa, satu agama hanya berlainan mazhab sanggup berbunuhan,” katanya.

Mohd Shafie berkata Malaysia adalah negara yang kaya dengan pelbagai sumber selain memiliki resepi membolehkan Malaysia menjadi sangat berkuasa (super power) dalam pembangunan ekonomi di rantau ini.

Menjelang hari kemerdekaan negara, katanya resepi termasuk semua penduduk negara ini perlu menyemai rasa cinta pada negara dan bangsa, cinta kesihatan serta cinta pada pembangunan dan tidak bergaduh sesama sendiri. – BERNAMA


JIM Sabah Tahan 65 PATI Di Ranau

RANAU: Jabatan Imigresen Malaysia (JIM) berjaya menahan seramai 65 pendatang asing tanpa izin (PATI) dalam serbuan di 10 lokasi sekitar daerah Ranau, sempena Operasi Patuh Bersepadu, tengah malam tadi.

Operasi yang bermula jam 12 tengah malam itu dijalankan dengan kerjasama Jabatan Sukarelawan Malaysia (Rela) dan Angkatan Pertahanan Awam (APM) membabitkan 98 anggota dan pegawai.

Timbalan Menteri Dalam Negeri II, Jonathan Yasin berkata, operasi dijalankan berdasarkan aduan awam yang diterima bahagian penguatkuasaan JIM Ranau.

Katanya, antara lokasi serbuan adalah rumah kongsi tapak pembinaan Mesilou Golf Course, Jalan Desa Cattle, Kampung Mesilou dan Loji Tapak Pembinaan Tangki Air serta sekitar Pekan Kundasang.

“Selain itu, serbuan turut dijalankan di sekitar Kuarters Pekerja MRSM, Tanah Merah, Jalan Kompleks Ranau, Kampung Babukan, Jalan Pinousuk, Ranau.

“Dalam operasi ini, seramai 173 orang diperiksa dan daripada jumlah itu hanya 65 individu ditahan membabitkan 28 lelaki dan 15 wanita dewasa serta 22 kanak-kanak,” katanya dalam kenyataan media yang dikeluarkan, hari ini.

Jonathan berkata, semua ditahan selepas disyaki melakukan kesalahan mengikut Seksyen 6(1)(c) Akta Imigresen 1959/63 iaitu masuk dan tinggal di Malaysia tanpa pasport atau pas yang sah serta Seksyen 15(1)(c) Akta Imigresen 1959/63 iaitu tinggal lebih masa selepas tamat tempoh pas.

Selain itu katanya, siasatan juga dijalankan mengikut Seksyen 56(1)(l) Akta Imigresen Imigresen 1959/63 iaitu menggunakan dan memiliki apa-apa permit masuk, pas, dokumen perjalanan dalam negeri atau perakuan yang palsu.

“Objektif utama operasi ini dilaksanakan adalah nagi membenteras kehadiran PATI dan mana-mana orang yang melakukan kesalahan mengikut Akta Imigresen dan Akta Anti Perdagangan dan Anti Penyeludupan Migran 2007.

“Tumpuan Operasi ini juga turut menjurus kepada majikan-majikan yang disyaki mengambil pekerja PATI, melindungi PATI dan sindiket yang membawa masuk PATI ke negara ini,” katanya.

Jonathan berkata, tindakan akan diambil selaras dengan peruntukkan undang-undang tanpa kompromi.

Katanya, dalam pada itu, semua tahanan juga diarahkan menjalani proses tapisan kesihatan yang ketat termasuk ujian saringan COVID-19 bagi memastikan tidak wujud penularan jangkitan di depot tahanan Imigresen. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Kota Kinabalu tahan 59 individu bersabit dadah

KOTA KINABALU, 2 Feb – Polis Kota Kinabalu menahan 59 individu atas pelbagai kesalahan bersabit dadah dalam operasi di sekitar Telipok dan Sembulan  dalam tempoh seminggu bermula 26 Jan lalu.

Dalam kenyataan di sini hari ini, Ketua Polis Daerah Kota Kinabalu ACP Habibi Majinji berkata suspek berusia 17 hingga 55 tahun terbabit turut merangkumi 29 warga asing.

“Hasil pemeriksaan mendapati seramai 16 individu memiliki dadah dan 43 lagi didapati positif dadah selepas ujian urin dijalankan,” katanya.

Menurutnya polis turut merampas pelbagai jenis dadah bernilai kira-kira RM3,250.

Beliau berkata pihaknya akan terus menjalankan operasi bagi membanteras aktiviti pengedaran dan penyalahgunaan dadah di bandar raya ini.


SUV putih dinaikkan

Georgetown : Selepas tiga hari operasi mencari dan menyelamat (SAR), kenderaan utitiliti sukan (SUV) Mazda CX-5 putih yang terbenam dalam laut di tiang 34 Jambatan Pulau Pinang berjaya dinaikkan, hari ini.

Kenderaan terbabit dinaikkan jam 5.50 petang dan turut kelihatan mayat mangsa Moey Yun Peng, 20, masih berada di tempat duduk pemandu.

Ia berjaya dinaikkan selepas percubaan kali kedua apabila percubaan pertama jam 5 petang gagal selepas tali tercabut dari cangkuk kren berkenaan.

Bagaimanapun, usaha gigih pasukan penyelam yang menyambung kembali tali kira-kira 30 minit kemudian membolehkan ia ditarik kren.

Orang ramai yang berada di atas jambatan turut bersorak gembira sejurus melihat Mazda CX-5 itu dinaikkan.

Mayat dihantar ke Hospital Seberang Jaya untuk bedah siasat. – Harian Metro


Suami Disiram Air Panas Hingga Mati Oleh Isteri Kerana Bernikah Lagi

Gara-gara suami kahwin baharu, seorang wanita yang juga isterinya di Sulawesi, Indonesia tergamak menyiram suaminya yang sedang tidur dengan air panas hingga menemui ajalnya, minggu lalu.

Suspek dikenali sebagai Aminah berasal dari Sulawesi Selatan berang selepas mendapat tahu mangsa, Bachtiar, 28, bernikah dengan wanita lain secara senyap-senyap.

Ketika kejadian, ibu kepada tiga anak itu sedang memasak air.

“Perasaan marah bercampur-baur pada masa itu. Saya tidak berfikir panjang terus menjirus air panas pada tubuh suami saya yang sedang nyenyak tidur,” katanya yang telah berkahwin selama 12 tahun.

Menurut Aminah, dia sangat kecewa kerana suaminya jarang memberi nafkah malah mangsa turut meminta wanita terbabit meminjam wang daripada jiran tetangga.

Mangsa mengalami kesan melecur yang teruk dan dikejarkan ke hospital daerah Padjonga Dg Ngalle, Kabupaten Takalar.

Ahli keluarga turut meminta Bachtiar menjalani rawatan tradisional kerana keadaannya semakin teruk, namun tidak berhasil.

Difahamkan, Aminah kini ditahan polis untuk membantu siasatan.


Belanjawan Sabah 2020: RM500 Bantuan Khas Penjawat Awam Negeri Dibayar Januari

KOTA KINABALU: Pemberian Bantuan Khas sebanyak RM 500 kepada semua penjawat negeri yang akan dibayar sekaligus dengan gaji bulan Januari 2020.

Ketua Menteri merangkap Menteri Kewangan Datuk Seri Panglima Haji Mohd Shafie Apdal mengumumkan pemberian Bantuan Khas itu dalam pembentangan Belanjawan Sabah 2020, di Dewan Undangan Negeri Sabah, di sini pada Jumaat.

Beliau berharap insentif itu akan memberi suntukan semangat kepada ketua-ketua jabatan dan penjawat awam negeri agar berusaha lebih gigih bagi meningkatkan mutu perkhidmatan awam kepada rakyat.

Pemberian bantuan khas itu selari dengan bantuan khas kewangan RM500 kepada penjawat awam Persekutuan yang diumumkan dalam Belanjawan 2020 oleh Menteri Kewangan Lim Guan Eng pada 11 Oktober lalu.


COVID-19: 958 Jangkitan Baharu, 3 Kematian Direkodkan Hari Ini

PUTRAJAYA: Kementerian Kesihatan Malaysia (KKM) melaporkan sebanyak 958 kes jangkitan baharu COVID-19 direkodkan sepanjang 24 jam lalu.

Menurut Ketua Pengarah Kesihatan, Tan Sri Dr Noor Hisham Abdullah, daripada jumlah berkenaan, tiga negeri mencatatkan kes jangkitan harian tertinggi.

Ketiga-tiga negeri itu ialah Sabah yang merekodkan 512 kes sementara Selangor dan Negeri Sembilan masing-masing mencatatkan 153 kes baharu.

Dr Noor Hisham berkata, KKM juga mengesan lima kes import dari luar negara selain tiga kematian baharu akibat COVID-19 direkodkan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tikam Rakan Hingga Maut, Dua Lelaki Ditahan

KOTA KINABALU: Seorang lelaki dibunuh dengan tiga tikaman di badan dan kepala oleh dua rakan sekampungnya dalam kejadian di Kampung Numbak, di sini, malam tadi.

Dalam kejadian kira-kira jam 11 malam itu, mangsa Samsul Robert, 20-an, ditemui oleh penduduk kampung dalam keadaan separuh sedar dan berlumuran darah disyaki ditikam.

Mangsa yang tidak memiliki dokumen pengenalan diri kemudian dibawa menggunakan kenderaan ke Balai Polis Alam Mesra sebelum dihantar ke Hospital Wanita dan Kanak-Kanak Sabah (HWKKS) Likas, untuk rawatan lanjut.

Bagaimanapun doktor mengesahkan mangsa meninggal dunia pada jam 12.44 tengah malam.

Ketua Polis Daerah Kota Kinabalu, Asisten Komisioner Habibi Majinji berkata, siasatan mendapati ketika kejadian berlaku pertengkaran antara mangsa dengan suspek sebelum tercetusnya pergaduhan.

“Mangsa ditikam menggunakan sebilah pisau dibahagian pinggang kiri, punggung kanan dan bahagian belakang kepala.

“Kedua-dua suspek lelaki berusia 24 dan 27 tahun warga tempatan ditahan untuk siasatan lanjut,” katanya ketika dihubungi, hari ini.

Habibi berkata, suspek merupakan rakan sekampung mangsa dan setakat ini punca kejadian disebabkan perselisihan faham.

“Sebilah pisau ditemui dipercayai senjata yang digunakan suspek ketika kejadian.

“Siasatan lanjut diteruskan bagi mengenalpasti punca sebenar kejadian itu.

“Kedua-dua suspek kini direman untuk siasatan lanjut mengikut Seksyen 302 Kanun Keseksaan kerana membunuh,” katanya.


Wanita Didakwa Edar 100.5g Syabu

KOTA KINABALU: Seorang wanita didakwa buat sementara di Mahkamah Majistret di sini atas tuduhan mengedar 100.5 gram syabu.

Razmah Utuh, yang hadir di hadapan Majistret Stephanie Sherron Abbie, dituduh melakukan kesalahan itu pada pukul 2.30 petang 8 Julai di tempat letak kereta berdekatan pasaraya Servay di Likas.

Bagaimanapun, tiada pengakuan diambil daripada Razmah selepas tuduhan dibacakan kepadanya, yang berada di lokap pusat di Kepayan, melalui persidangan video.

Razmah didakwa di bawah Seksyen 39B(1)(a) Akta Dadah Berbahaya 1952.Tuduhan itu membawa hukuman sama ada hukuman mati, atau penjara seumur hidup dan sekurang-kurangnya 15 sebatan.

Pendakwaan memohon tarikh sebutan lain sementara menunggu laporan kimia dan memohon agar tertuduh direman lanjut kerana tuduhan terhadapnya tidak mempunyai peruntukan ikat jamin.

Mahkamah menetapkan 21 September untuk sebutan sementara menunggu laporan kimia.

Razmah, yang tidak diwakili, diperintah reman lanjut.Inspektor Lim Swee Beng menjalankan pendakwaan. – Harian Ekspres

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 Maut Ditembak Rakan Sendiri Ketika Berburu

KOTA KINABALU: Dua lelaki maut selepas terkena tembakan rakan masing-masing ketika memburu dalam dua kejadian berasingan di hutan di Kota Belud dan Keningau, baru-baru ini.

Pesuruhjaya Polis Sabah Datuk Zaini Jass  berkata  dalam kejadian pertama mangsa yang berumur 37 tahun dan rakannya telah keluar memburu dangan masing-masing membawa selaras senapang buatan sendiri ‘bekakuk’ di kawasan hutan Kampung Rampayan Ulu, Kota Belud pada pukul 2 petang  Selasa lalu.

“Siasatan awal mendapati semasa berada di kawasan hutan itu mangsa dan rakannya iaitu suspek, telah terjumpa kesan tapak kaki rusa dan kemudiannya mereka berpecah berjalan ke arah berasingan.

“Namun kira-kira pukul 4.20 petang suspek yang berada di atas bukit telah melepaskan satu das tembakan ke arah bawah lereng bukit kerana menyangka ternampak rusa, suspek kemudiannya mendengar suara manusia mengerang kesakitan dan apabila dihampiri kelihatan mangsa terkena tembakan berkenaan,” katanya kepada pemberita di sini, hari ini.

Beliau berkata selepas kejadian itu suspek kemudiannya keluar daripada tempat kejadian untuk mempertolongan dari penduduk kampung namun apabila kembali  ke lokasi kejadian mangsa telah meninggal dunia.

Zaini berkata kes kedua pula berlaku di hutan simpan Trus Madi Sook, Keningau apabila tujuh lelaki berusia antara 33 hingga 62 tahun masuk ke hutan berkenaan kira-kira pukul 9 pagi, Rabu lepas.

“Tujuan asal mereka masuk ke dalam hutan berkenaan adalah untuk mengesan lot tanah yang dalam proses permohonan rizab melibatkan peserta dari dua perkampungan iaitu Kampung Marasak dan Kampung Sodomon dan empat orang daripada mereka telah membawa senapang buatan sendiri dipercayai ‘bakakuk’ untuk tujuan memburu.

“Kira-kira pukul 6 petang mangsa dan seorang lagi rakannya telah naik ke bukit untuk meninjau kawasan  kawasan yang hendak disukat sambil membawa senjata. Tidak lama kemudian, suspek dengan membawa selaras senapang menyusul dari belakang menuju ke arah bukit yang sama,” katanya.

Beliau berkata difahamkan tidak lama selepas itu, suspek telah melepaskan satu das tembakan dari arah cerun bukit kerana menyangka mangsa adalah binatang liar dan mangsa terus meninggal dunia di lokasi kejadian, manakala seorang lagi rakan mangsa mengalami luka di peha kerana terkena kesan tembakan.

“Suspek kemudiannya mendekati mangsa, sebelum memberitahu rakan yang lain dan membuat laporan polis di Ibu pejabat Polis Daerah Keningau,” tambahnya.

Zaini berkata sebanyak enam laras ‘bakakuk’ dan 27 butir peluru dirampas dalam kedua-dua kes berkenaan.

“Kedua-dua suspek kini telah ditahan reman dan kes disiasat mengikut Seksyen 302 Kanun Keseksaan,” katanya.


Gempa bumi 7.5 di Papua New Guinea cetus amaran tsunami

KOKOPO: Gempa bumi kuat berukuran 7.5 magnitud melanda luar pantai Papua New Guinea hari ini, dengan kemungkinan ancaman gelombang tsunami dikeluarkan di negara itu.

Menurut Pusat Kajian Geologi Amerika Syarikat (USGS), gempa berlaku pada kedalaman 44 kilometer dari timur laut Kokopo di Papua New Guinea.

“Namun, tiada kerosakan dilaporkan berlaku dan kami tetap memeriksanya,” kata pengarah urusan pusat peranginan Ropopo Plantation memberitahu AFP.

Sementara itu, Pusat Amaran Tsunami Pasifik berkata, berdasarkan parameter awal gempa bumi, gelombang tsunami merbahaya mungkin melanda pantai yang terletak dalam lingkungan jarak 1,000 kilometer dari pusat gempa.

“Agensi kerajaan yang bertanggungjawab terhadap kawasan pantai yang diancam bahaya perlu mengambil tindakan dengan memaklumkan serta memberi arahan kepada penduduk di sekitar pantai yang berisiko berdasarkan penilaian mereka sendiri dan tahap ancamannya,” katanya

Dalam kejadian gempa bumi pada Februari lalu, sekurang-kurangnya 125 maut selepas gempa bumi dengan kekuatan 7.5 magnitud melanda negara itu. -AFP.


Berat Hati Luluskan Pengeluaran Akaun 1 KWSP

KUALA LUMPUR: Tan Sri Muhyiddin Yassin berkata kerajaan pada mulanya amat berat hati meluluskan pengeluaran Akaun Satu Kumpulan Wang Simpanan Pekerja (KWSP).

Bagaimanapun, katanya, kelonggaran diberikan kepada golongan sasar, memandangkan situasi semasa segelintir rakyat yang terkesan dengan pandemik COVID-19 amat teruk.

“Bukan soal tak nak bagi, tapi macam mana nak lihat jaminan masa depan pencarum, apabila sudah keluarkan akaun dua, sekarang akaun satu.

“Jadi, apa jaminan lepas bersara, tetapi kita lihat situasi amat gamat kerana ada yang memang terkesan dalam keadaan sekarang sehingga mungkin tiada duit.

“Tetapi, sebahagian besar pencarum simpanan tidak banyak, sekitar RM5,000 hingga RM10,000, jadi harus diperhalusi corak pengeluaran ini.

“Jadinya, kita buat keputusan secara bersasar,” katanya menerusi siaran eksklusif bersama Perdana Menteri, malam tadi. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: UPSR & PT3 Tahun 2020 Dibatalkan – Menteri Kanan Pendidikan

KUALA LUMPUR: Ujian Pencapaian Sekolah Rendah (UPSR) dan Pentaksiran Tingkatan Tiga (PT3) bagi tahun ini dibatalkan.

Menteri Kanan (Pendidikan), Dr Mohd Radzi Md Jidin, berkata pembatalan UPSR tidak akan menjejaskan penilaian terhadap tahap penguasaan murid, sama juga PT3.

“Memandangkan keputusan UPSR dijadikan satu daripada kriteria pemilihan untuk kemasukan ke sekolah berasrama penuh (SBP), Sekolah Menengah Kebangsaan Agama (SMKA), Maktab Rendah Sains Mara (MRSM) dan Maktab Tentera Diraja (MTD), Kementerian Pendidikan (KPM) akan memperkenalkan kaedah baharu bagi tujuan ini yang tidak hanya tertumpu kepada prestasi akademik semata-mata,” katanya pada sidang media, hari ini.

Beliau berkata, satu kaedah baharu untuk PT3 akan diperkenalkan.

“Keputusan yang diperoleh dari kaedah ini akan dijadikan satu daripada kriteria pemilihan untuk kemasukan ke sekolah-sekolah khusus seperti sekolah berasrama penuh dan sekolah teknik,” katanya. – Berita Harian


Vaksin COVID-19 Menunjukkan Keberkesanannya

LABUAN: Saya menerima suntikan kedua vaksin COVID-19 pada 20 Mac, iaitu 21 hari selepas suntikan pertama pada 27 Februari dan saya tahu bahawa vaksin Pfizer-BioNTech telah pun menunjukkan tindak balas di dalam badan saya.

Dalam tempoh 12 jam selepas mengambil suntikan kedua, kira-kira 3 pagi keesokan harinya, saya bangun dengan rasa keletihan yang teruk, sakit kepala, sakit otot serta menggigil dan demam, dengan suhu 38.05 darjah.

Lengan yang disuntik vaksin terasa sakit dan agak sukar untuk saya menggerakkannya. Saya rasa seperti tidak mahu bangun dari katil. Sejujurnya, saya terbaring di katil selama 33 jam.

Wartawan di Labuan juga dikategorikan sebagai barisan hadapan dan termasuk dalam kumpulan pertama penerima vaksin COVID-19 bersama dengan petugas kesihatan. Saya, sebagai koresponden Bernama di Labuan dan jurugambar Bernama Labuan Muqtadir Halim, adalah antara 10 wakil media yang tersenarai sebagai penerima vaksin.

Berbalik kepada keadaan saya, isteri saya memberikan sebiji pil paracetamol dan segelas air, saya menelan pil itu. Sejam kemudian, demam mulai reda. Di bahagian belakang kad vaksinasi COVID-19 tertera peringatan untuk mengambil tablet paracetamol, jika anda mengalami kesakitan selepas divaksin.

Menjelang petang, keletihan, sakit otot dan demam beransur hilang, hanya tinggal sedikit sakit kepala dan kesakitan di tempat suntikan. Saya masih ingat bahawa saya hanya mengalami sakit lengan selepas suntikan pertama saya.

Pengarah Jabatan Kesihatan Labuan, Dr Ismuni Bohari, berkata demam, sakit kepala dan keletihan, adalah tanda bahawa tubuh mula membentuk pertahanan antibodi terhadap virus COVID-19.

“Ini tanda bahawa vaksin mula bertindak balas. Sekiranya anda diserang demam, keletihan atau sakit kepala, terutamanya selepas suntikan kedua, itu adalah normal.

“Dan, jika anda tidak mengalami sebarang kesan sampingan, itu juga baik. Badan anda masih menjalankan tugasnya. Apa yang bagus adalah tidak semua orang mendapat kesan sampingan,” katanya.

Dr Ismuni, yang turut mengalami demam dan menggigil selepas suntikan kedua berkata, adalah penting untuk memaklumkan kepada orang ramai apa yang boleh dijangkakan dan kesan sampingan adalah suatu tanda normal daripada proses (vaksinasi) ini.

Ingin saya jelaskan bahawa kesan sampingan itu datang tanpa disangka, tetapi saya bersyukur kerana vaksin itu menunjukkan keberkesanannya. Begitulah saya melihat kesan vaksin itu ketika ini.

Berdasarkan pemahaman saya, suntikan pertama vaksin itu membantu sel-sel imun untuk mengenali DNA virus dan ia sudah bersedia untuk berjuang menentang virus melalui dos kedua, yang mempunyai elemen kod COVID-19. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Isytihar Darurat Lebih Kepada Selamatkan Kedudukan Perdana Menteri – Ewon

KOTA KINABALU: Naib Presiden Upko, Ewon Benedick mendakwa spekulasi berhubung proklamasi darurat jika benar-benar dilaksanakan lebih bertujuan menyelamatkan kedudukan perdana menteri.

“Betul, kita akui situasi penularan wabak Covid-19 sangat membimbangkan, terutamanya di Sabah dan penularan ini meningkat begitu mendadak sekali selepas pilihan raya negeri dan kita semua tahu punca pilihan raya berkenaan terpaksa diadakan.

“Bagaimanapun menggunakan wabak Covid-19 sebagai justifikasi bagi mengisytiharkan darurat hanya menunjukkan kelemahan kerajaan kerana kita sudah mempunyai peraturan berkaitan yang boleh digunakan iaitu Akta 342 yang sedang digunakan bagi menguatkuasakan perintah kawalan pergerakan (PKP),” katanya.

“Jika perdana menteri betul-betul serius mahu menangani penularan wabak Covid-19 ini berbanding menyelamatkan kedudukan beliau, maka beliau boleh membentuk kerjasama membabitkan semua parti politik dalam kerajaan, sekali gus melenyapkan krisis politik di Dewan Rakyat yang beliau bimbangkan,” katanya dalam kenyataan, hari ini.

Dalam pada itu setiausaha agung parti itu, Nelson W Angang berkata, kerajaan tidak perlu mengisytiharkan darurat bagi menangani wabak Covid-19, sebaliknya menggunakan undang-undang sedia ada seperti Akta Pencegahan dan Pengawalan Penyakit Berjangkit 1988.

Katanya, akta berkenaan memberi kuasa kepada kerajaan untuk membuat peraturan, mengawal pergerakan orang dan juga untuk mengerah angkatan tentera seperti apa yang sedang dan telah dilakukan sebelum ini.

”Rakyat Malaysia sudah tahu dan biasa dengan kesemua perintah serta sekatan yang dilaksanakan kerajaan kerana kita telah mengamalkan pelbagai jenis perintah sekatan dan kawalan pergerakan sebelum ini.

”Menerusi kuasa yang ada mengikut Akta 342 iaitu Akta Pencegahan dan Pengawalan Penyakit Berjangkit 1988, saya melihat tiada keperluan darurat diisytiharkan di negara kita,” katanya dalam satu kenyataan.

Sementara itu, Nelson turut membidas kenyataan sesetengah pihak yang menyokong supaya darurat diisytiharkan dengan memberi contoh negara lain turut berbuat demikian.

”Mereka memberi contoh tetapi pihak-pihak ini tidak pula menjelaskan kenapa negara terbabit terpaksa mengisytiharkan darurat.

”Sebagai contoh, di Perancis, kerajaan mengisytiharkan darurat atas sebab keadaan kesihatan awam yang mendesak dengan memberi perintah supaya orang ramai tidak keluar dari rumah kecuali mereka yang bekerja dalam perkhidmatan penting, untuk membeli makanan dan barangan harian rumah serta untuk membuat perintah berkurung.

”Di Israel pula, keadaan darurat diisytiharkan bagi membolehkan kerajaan mengenakan perintah sekatan pergerakan bersyarat, perintah kawalan pergerakan atau ‘lockdown’, pengasingan di rumah dan kebenaran untuk memasuki rumah orang yang dijangkiti Covid-19,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Rampas 78 Botol Minuman Keras Tanpa Cukai

LAHAD DATU; 8 OKTOBER 2019 (Selasa) – Pasukan Polis Marin (PPM) Lahad Datu berjaya menggagalkan cubaan seludup masuk 78 botol minuman keras jenis Tanduay dari negara jiran yang disyaki belum dibayar cukai kastam dalam rondaan Cegah jenyah di persisiran pantai Tagupi, awal pagi kelmarin.

Komander PPM Wilayah 4 Sabah, ACP Mohamad Pajeri Ali dalam kenyataan medianya berkata, kesemua minuman keras masing-masing berisi 750ml itu ditemui selepas beberapa bungkusan mencurigakan di kawasan pesisir pantai terbabit kira-kira pukul 12.30 tengah malam.

Beliau berkata, rampasan bernilai 3-ribu 900-ringgit itu disyaki dibawa masuk dari negara jiran tanpa laluan yang sah di sisi undang-undang untuk dipasarkan di negeri ini.

Menurut ACP Mohamad Pajeri, Kes disiasat dibawah Seksyen 135(1)(d) Akta Kastam 1967. -BESTAWAUfm


Rakyat Malaysia, Lupakah Kita Derita Semasa PKP?

KUALA LUMPUR, 27 Julai: Penurunan kes COVID-19 kepada13 kes pada Ahad berbanding 23 kes pada hari sebelumnya, mungkin memberi sedikit kelegaan.

Namun, kenyataan Menteri Kanan (Kluster Keselamatan) Datuk Seri Ismail Sabri Yaakob bagai memberi amaran jika pematuhan prosedur operasi standard (SOP) terus tidak dipeduli, kes boleh meningkat ke tiga digit dan Perintah Kawalan Pergerakan (PKP) akan dilaksanakan semula.

Kerajaan, katanya tidak mempunyai pilihan selain menguatkuasakan semula PKP bagi membendung penularan wabak berkenaan.

Lupakah kita pada derita sepanjang PKP?. Kita dilarang merentas negeri, anak-anak rantau tidak boleh pulang ke kampung bertemu orang tua, suami isteri berduka lara hidup berjuahan dan hilang kemeriahan menyambut Aidilfitri.

Pahala solat berjemaah di masjid dan surau juga tidak dapat diperoleh, malah upacara keagamaan kaum lain juga tersekat dek kawalan PKP.  Ramai juga yang terkesan dan hilang punca pendapatan.

Petugas barisan hadapan pula bertungkus-lumus siang dan malam mengawal penularan wabak COVID-19 dalam negara.

Selain tindakan rakyat yang mesti meneruskan kawalan kendiri, usaha kerajaan menguatkuasakan semula kuarantin di stesen kuarantin yang ditetapkan, diharap dapat mengawal semula penularan kes yang sebahagian besarnya berpunca daripada kes import individu yang pulang dari luar negara.

Justeru, sebagaimana seruan Ketua Pengarah Kesihatan Datuk Dr Noor Hisham Abdullah, pengembara yang telah pulang ke Malaysia sebelum 24 Julai lalu, yang kini menjalani perintah pengawasan dan pemerhatian di rumah, diminta mematuhi sepenuhnya syarat yang ditetapkan.

Bertindas lebih tegas, Ismail Sabri pula memberi amaran kepada individu yang belum menjalani ujian saringan kedua pada hari ke-13 kuarantin di rumah, akan ditahan dan didakwa mulai hari ini.

Malah, kerajaan juga akan mula mewajibkan pemakaian pelitup separuh muka di dalam pengangkutan awam serta tempat sesak mulai 1 Ogos ini. Langkah ini diharap akan terus mengekang penularan wabak COVID-19 di negara ini.

Pada Ahad (26 Julai) 13 kes positif baharu COVID-19 dilaporkan dengan jumlah kematian seramai 124 kes berbanding 23 kes baharu pada Sabtu, iaitu angka tertinggi sejak 16 Jun lepas.

Malaysia pernah mencapai sifar penularan tempatan selama dua hari berturut-turut iaitu pada 8 dan 9 Julai lalu, manakala jumlah kes positif terendah pernah dicatatkan, iaitu dua kes pada 10 Jun. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PDP Baharu Lebuhraya Pan Borneo Sarawak Akan Diumumkan Tidak Lama Lagi

KUCHING: Keputusan Rakan Pelaksana Projek (PDP) Lebuhraya Pan Borneo yang baharu di Sarawak akan diumumkan Kerajaan Persekutuan tidak lama lagi.

Menteri Kerjaraya, Baru Bian, berkata PDP bagi projek itu di Sabah sudah dimansuhkan dan diserahkan kepada kerajaan negeri pada April lalu untuk memastikan kelancaran proses dan dan penjimatan kos.

Bagaimanapun, katanya, Kabinet masih belum membuat keputusan untuk melantik PDP bagi melaksanakan projek lebuh raya itu sepanjang 1,077 Kilometer di Sarawak.

“Kita tunggu pengumuman rasmi dari Kabinet yang dijangka dibuat tidak lama lagi,“ katanya pada sidang media, di sini hari ini.

Kerajaan Persekutuan memperuntukkan RM16.48 bilion untuk pembinaan Lebuhraya Pan Borneo di Sarawak, dengan Lebuhraya Borneo Utara Sdn Bhd (LBU) sebagai PDP.

Baru berkata, Kementerian Kerja Raya komited memastikan pembinaan jalan di kawasan pedalaman negeri ini di Miri, Lawas dan Limbang akan direalisasikan tidak lama lagi.

Katanya, jalan raya akan menghubungkan Long Lama di Baram dalam Bahagian Miri ke Long Pasia, Sipitang di Sabah menyediakan akses jalan dan meningkatkan ekonomi luar bandar.

“Ia juga akan memastikan penduduk luar bandar mempunyai akses mudah ke lebih banyak kemudahan seperti pendidikan dan penjagaan kesihatan,” katanya.

Beliau menjelaskan Jambatan Temburong di Brunei Darussalam dijangka siap tidak lama lagi, menghubungkan dua wilayah yang `terpisah’ oleh Limbang di Sarawak.

“Oleh sebab itu, mereka yang hendak ke kedua-dua wilayah di Brunei itu tidak lagi perlu melalui Limbang. Untuk mengelak perkara itu daripada berlaku, kita akan membina jalan keluar dari Medamit ke Ulu Limbang.

“Ini membolehkan Limbang terus berkembang dan tidak menjadi `bandar mati’ walaupun orang yang melancong di Brunei tidak lagi melalui bandar kecil itu, “ katanya.

Baru berkata, jalan raya juga akan dibina untuk menyediakan sambungan jalan yang lebih baik di Bario dan Ba’kelalan.

“Kita beritahu kementerian bahawa kita mesti berusaha keras untuk mewujudkannya. Ia amat penting sebagai sempadan terakhir di utara Sarawak yang tidak mempunyai infrastruktur jalan yang sempurna.

“Harapannya agar ia dapat direalisasikan tempoh lima tahun saya sebagai Menteri Kerjaraya,” katanya. – Berita Harian


Saya tiada kena-mengena dengan Projek IC – Musa Aman

KOTA KINABALU: Bekas ketua menteri Sabah Musa Aman membidas Warisan berhubung isu pendatang asing tanpa izin di negeri ini, dengan berkata, mereka sepatutnya mencari jalan penyelesaian yang ampuh bukannya terus menyalahkan kerajaan sebelum ini.

Musa mendapati sikap Warisan yang defensif, selain menggunakan “politik mengalih perhatian” setiap kali kerajaan ditanya berhubung isu pendatang tanpa izin, membingungkan.

“Dalam kes ini, mereka dengan mudah menyalahkan saya untuk tujuan politik mereka.

“Saya dengan tegas menafikan terlibat dalam Projek IC. Kedua-dua pihak berkuasa dan juga Suruhanjaya Siasatan Diraja mengenai pendatang tanpa izin mendapati saya tidak terlibat sama sekali,” katanya dalam satu kenyataan hari ini.

Musa, yang merupakan ahli Dewan Undangan Negeri (Adun) Sungai Sibuga berkata, Timbalan Menteri Dalam Negeri, Ajis Jamman memutuskan untuk bermain politik “jahat” dengan mendakwa beliau terlibat dalam Projek IC.

Projek IC merujuk kepada dakwaan eksesais pemberian kewarganegaraan kepada pendatang tanpa izin pada 1980-an dan 1990-an, yang bertanggungjawab mengubah demografi negeri Sabah.

Azis, yang baru-baru ini menafikan penglibatan Warisan dalam aktiviti pemberian kerakyatan kepada orang asing berkata, nama Musa disebut dalam sebuah buku yang ditulis oleh bekas ahli politik Sabah Chong Eng Leong berhubung Projek IC, tetapi beliau (Musa) tidak pernah menafikan atau menyaman penulis buku tersebut.

Musa berkata, beliau tidak menyaman Chong kerana dakwaan beliau “tidak masuk akal dan tidak benar sama sekali”.

Katanya, dakwaan itu tidak perlu dibesarkan dengan memberikan respons terhadapnya, terutama sekali pada saat beliau sibuk mentadbir kerajaan.

“Rakyat Sabah semakin curiga berhubung dokumentasi yang diberikan kepada pendatang tanpa izin. Kebimbangan kami berasas,” katanya.

“Ancaman serius terhadap keselamatan Sabah ini hanya timbul selepas Warisan memperoleh kuasa dengan cara yang meragukan tahun lepas.

“Kebimbangan ini ternyata berasas, terutama sekali berdasarkan pelbagai berita dan hantaran di media sosial yang melaporkan kekerapan luar biasa kejadian kebakaran di petempatan utama setinggan di seluruh Sabah.”

Ini, kata Musa, diikuti pula dengan berita mengenai ketibaan segera unit bergerak Jabatan Pendaftaran Negara ke tempat kejadian dan mengeluarkan dokumen baru kepada “mangsa kebakaran”.

“Kita tidak boleh menyalahkan rakyat sekiranya perasaan curiga itu meningkat, terutamanya apabila kerajaan negeri sendiri mencadangkan pembentukan koloni setinggan di pulau sempadan.

“Bagaimanapun saya mengalu-alukan keputusan polis baru-baru ini untuk membuka kertas siasatan berhubung “kempen kewarganegaraan” yang dikaitkan dengan Warisan.

“Saya juga mencadangkan satu kertas siasatan dibuka berhubung kebakaran kawasan petempatan setinggan yang mula berlaku sejak Jun tahun lepas,” katanya.

Musa berkata, rakyat Sabah tidak membantah pemberian dokumen sah kepada orang asing yang tinggal di sini untuk satu tempoh yang munasabah, dan menambah ia bukanlah isu perkauman.

“Kita membantah pemberian dokumen seperti MyKad kepada pendatang tanpa izin yang baru melepasi sempadan dan menjadi warga negara secara sekelip mata.

“Jika keadaan ini tidak dihalang, ia akan mengancam keselamatan dan menggugat kedaulatan negara,” katanya. – FMT


Berang Alat Sulit Selalu Disentuh, Lelaki Pukul Rakannya Sampai Mati

Seorang lelaki Taiwan yang dikenali sebagai Jian berang kerana rakannya, Xiao, kerap mengusik dengan menyentuh alat sulitnya, lalu dipukul sampai mati.

Difahamkan, kedua-dua mereka merupakan kawan lama dan Xiao menyewa bilik di rumah yang didiami oleh Jian.

Dalam kejadian yang berlaku pada 22 Disember 2017, Jian menjemput Xiao datang ke rumahnya untuk minum sekitar jam 10 malam.

Mereka membeli alkohol dan minum sehingga mabuk.

Namun dalam masa yang sama Xiao kerap menyentuh tangan Jian.

Tidak cukup dengan itu, Xiao membuka zip seluar jean Jian dan menyentuh alat sulitnya.

Tidak selesa dengan insiden itu, Jian meminta Xiao berhenti dan menolak tangannya tetapi tidak diendahkan oleh Xiao.

Jian kemudian memukul dada dan badan Xiao menggunakan tangan dan besi kaki meja.

Xiao cuba melarikan diri tetapi gagal lalu dipukul bertubi-tubi sehingga tidak sedarkan diri. Jian yang keletihan terus tidur.

Keesokan harinya apabila Jian bangun kira-kira jam 1 petang, dia terkejut melihat Xiao masih dalam posisi sama dan tidak bernyawa.

Jian segera meminta teman wanitanya menghubungi polis dan Xiao dikejarkan ke hospital sebelum disahkan telah meninggal dunia.

Bedah siasat mendapati banyak kesan kecederaan pada Xiao, antaranya pendarahan pada kulit kepala, kecederaan di bahagian dada dan anggota badan termasuk patah tulang rusuk.

Mahkamah kemudian mendapati Jian bersalah di atas tuduhan membunuh Xiao dan dijatuhkan hukuman penjara selama 9 tahun ketika perbicaraan akhir, 23 Oktober 2019.


Seorang Lelaki Positif COVID-19 Di Tawau – KKM

TAWAU:  Seorang lelaki di sini yang menyertai perhimpunan jemaah tabligh di Kuala Lumpur, disahkan positif COVID-19.

Suspek dipercayai seorang daripada anggota jemaah tabligh yang mengikuti perhimpunan di Masjid Jamek Sri Petaling, di ibu kota, baru-baru ini.

Mangsa dipercayai kes pertama positif COVID-19 di Sabah.

Pegawai Kesihatan Kawasan Tawau, Dr. G. Navindran, berkata pengumuman rasmi mengenai pengesahan itu dibuat oleh Kementerian Kesihatan di Kuala Lumpur.

“Buat masa ini pihak Hospital Besar Tawau mengambil tindakan drastik untuk mengawal supaya wabak ini tidak merebak dan menular di daerah Tawau,” katanya.

Navindran menasihatkan supaya masyarakat Tawau tidak panik kerana pihak hospital sentiasa mengawal keadaan kesihatan di daerah ini dan meminta supaya semua orang menjaga kebersihan, memakai penutup muka sekiranya di tempat ramai dan elak berjabat tangan.

“Kepada yang berisiko terutama orang tua dan kanak-kanak supaya jangan terlalu banyak bergerak di luar rumah kerana golongan ini sangat berpotensi untuk dijangkiti penyakit,” katanya.

Mengulas mengenai jemaah tabligh yang dipanggil membuat ujian saringan, beliau berkata, setakat ini seramai 120 orang sudah berjaya dihubungi di daerah Tawau dan sekitarnya untuk membuat ujian saringan.

“Kita masih lagi menjejaki baki jemaah ini yang menghadiri ijtimak di Kuala Lumpur untuk segera menghubungi pihak Kesihatan Tawau membuat ujian saringan itu,” katanya.


Syarat Lengkap Dua Dos Vaksin Masuk Restoran, Pasar Raya Di Sabah Bermula 21 September

KOTA KINABALU: Kerajaan negeri akan melaksanakan syarat lengkap dua dos vaksin kepada pekerja dan pelanggan restoran dan pasar raya bermula pada 21 September ini.

Maka, semua pekerja dan pelanggan bagi semua sektor perdagangan dan pengedaran, restoran serta pasar raya hendaklah lengkap divaksin menjelang tarikh tersebut.

Menteri Kerajaan Tempatan dan Perumahan, Datuk Seri Masidi Manjun berkata, tarikh pelaksanaan syarat lengkap divaksin itu dianjakkan daripada 15 September kepada 21 September setelah mengambil kira proses vaksinasi semasa.

“Sehingga hari ini, kadar vaksinasi di Sabah baru mencapai 52 peratus, maka tarikh syarat ini berkuatkuasa dianjak kepada 21 September, yakni tarikh sasaran Sabah mencapai tahap vaksinasi 60 peratus,” katanya dalam satu kenyataan malam tadi.

Menurutnya, mengambil kira terdapat kelewatan pekerja sektor perdagangan dan pengedaran, restoran serta pasar raya untuk menerima dos kedua, khususnya vaksin Astra-Zeneca. Maka, majikan boleh memohon pengecualian sementara bagi membolehkan kakitangan mereka bekerja.

Permohonan hendaklah dikemukakan kepada Pihak Berkuasa Tempatan (PBT) dengan menyenaraikan nama kakitangan yang terlibat berserta tarikh pengambilan dos pertama dan jadual tarikh pengambilan dos kedua.

Dalam pada itu, Masidi berkata, hari ini Sabah mencatatkan 1,717 kes positif Covid-19 setelah berbulan lamanya kes di negeri ini melebihi paras 2,000 kes.

Daripada jumlah itu, 169 kes membabitkan kanak-kanak berusia lima tahun dan ke bawah termasuk 18 orang bayi berusia kurang daripada setahun.

Sementara itu, satu lokaliti diletakkan dibawah Perintah Kawalan Pergerakan Diperketatkan (PKPD) iaitu Perumahan IOI Plantations Unico Oil Mill Sdn Bhd, Segama, Lahad Datu bermula 14 hingga 27 September ini.

Sehingga kini, jumlah kumulatif kes positif Covid-19 di Sabah adalah 173,863 kes. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penunggang Motosikal Maut Dirempuh Dari Belakang

SANDAKAN: Seorang lelaki maut selepas motosikal ditunggang dilanggar sebuah kereta pacuan empat roda dalam kejadian di Batu 4, Jalan Utara, di sini, malam tadi.

Mangsa, Mohd Riduan Pindatun, 37, meninggal dunia di lokasi kejadian akibat kecederaan parah, manakala pemandu pacuan empat roda tidak mengalami kecederaan dalam kejadian jam 9.20 malam itu.

Ketua Polis Daerah Sandakan, Asisten Komisioner Mohd Azhar Hamin, berkata mangsa dipercayai menunggang motosikal bersendirian dan sedang menghala ke bandar Sandakan sebelum motosikalnya dilanggar pacuan empat roda itu.

Katanya, pemandu kereta pacuan empat roda yang berusia 28 tahun sudah ditahan untuk siasatan lanjut dan diambil sampel darah bagi ujian kandungan alkohol.

“Mayat mangsa dihantar ke Hospital Duchess of Kent untuk dibedah siasat sebelum diserahkan kepada ahli keluarga.

“Kita minta kerjasama orang ramai atau saksi yang melihat kejadian ini agar tampil bagi membantu siasatan,” katanya.

Kes disiasat di bawah Seksyen 41(1) Akta Pengangkutan Jalan 1987. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Covid-19: Gereja Katolik Diosis KK Diminta Tangguh Aktiviti

KOTA KINABALU: Ketua Biskop, John Wong dari Diosis Kota Kinabalu mengumumkan semua misa dan aktiviti keramaian melibatkan diosis itu digantung sementara bermula esok sehingga 1 April berikutan pengisytiharan Covid-19 sebagai pandemik oleh Pertubuhan Kesihatan Sedunia (WHO).

Wong berkata, keputusan tersebut diambil selepas mendapat nasihat daripada pegawai Kementerian Kesihatan yang telah terlebih dahulu menyarankan agar semua aktiviti keramaian dihentikan.

Beliau berkata, Kerajaan Sabah juga telah mengeluarkan kenyataan hari ini bahawa semua aktiviti keramaian melibatkan lebih 50 orang perlu ditangguhkan sehingga makluman lanjut.

Katanya, penggantungan sementara aktiviti gereja dibuat bagi mengekang penularan wabak Covid-19 di Sabah yang telah mempunyai beberapa kes disahkan positif.

Berikutan itu katanya, bermula esok, semua misa, mesyuarat dan keramaian seperti kelas ketikis, sesi RCIA, pengakuan dan ‘Station of The Cross’ pada musim puasa dan semua program tidak dianjurkan buat masa ini.

Bagi upacara perkahwinan dan pengebumian perlu dilakukan secara tertutup dan dihadkan kepada ahli keluarga serta kenalan rapat dan mendapatkan pandangan daripada pemimpin paroki masing-masing.

Bagi sakramen lain, semua umat diminta menghubungi pejabat paroki manakala paderi paroki perlu mengambil langkah pencegahan kesihatan ketika menguruskan sakramen.

Beliau memaklumkan mana-mana paroki boleh melakukan siaran langsung misa dalam pelbagai bahasa.

Umat Katolik boleh mengikuti siaran langsung itu melalui internet. Contoh perkhidmatan itu ada disediakan oleh Paroki St Peter Claver di Ranau menggunakan nama Cahaya Kinabalu.

Ketua Biskop Wong menyeru semua umat untuk bersatu pada masa ini dan terus berdoa bersama keluarga masing-masing dan memohon bantuan Tuhan untuk menghentikan penularan Covid-19. – BorneoToday


PPM Tawau tahan enam lelaki langgar syarat lesen tangkap ikan

TAWAU, 7 Mac – Pasukan Polis Marin (PPM) Tawau menahan sebuah bot nelayan serta enam lelaki warga Indonesia di perairan Tinagat dekat sini, semalam.

Komander PPM Wilayah 4 Sabah, ACP Mohamad Pajeri Ali berkata Bot itu ditahan anggota PPM yang menjalankan Ops Geloran di kedudukan dua batu nautika dari pesisir pantai berhampiran perairan Tinagat pada pukul 8 pagi.

Kesemua yang ditahan berumur lingkungan 30-an.

Beliau berkata pemeriksaan mendapati suspek disyaki melakukan kesalahan mengikut Seksyen 8 Akta Perikanan 1985 kerana melanggar syarat lesen iaitu memukat ikan kurang dari lapan batu nautika dari pantai.

“Bot berkenaan ditahan bersama hasil tangkapan pelbagai jenis ikan dengan anggaran berat 80 kilogram sebelum dibawa ke Markas Operasi PPM Tawau untuk tindakan lanjut,” katanya dalam satu kenyataan di sini, hari ini.

Mohamad Pajeri dalam pada itu berkata pihaknya komited membanteras sebarang elemen jenayah di laut.


Pengeluaran Akaun 1 KWSP Bermanfaat Bantu Golongan Terjejas

KUALA LUMPUR: Kemudahan pengeluaran simpanan Kumpulan Wang Simpanan Pekerja (KWSP) daripada Akaun 1 secara bersasar yang diumumkan kerajaan disifatkan sebagai langkah terbaik membantu golongan terjejas dalam menampung perbelanjaan isi rumah.

Penganalisis Ekonomi, Sekolah Perniagaan Putra Universiti Putra Malaysia (UPM) Dr Ahmed Razman Abdul Latiff berkata, pengumuman itu disambut baik kerana ketika ini mereka yang menghadapi kesempitan kewangan akan dapat membantu golongan itu menambah sumber pendapatan.

Menurutnya, ia akan dapat menampung perbelanjaan bulanan mereka melalui pengeluaran KWSP daripada Akaun 1.

“Kita tidak mahu diberi pemberian secara one off (sekali bayar) yang hanya menyebabkan perancangan kewangan jadi tidak teratur, sebaliknya jika menerima secara bulanan penerima akan lebih berdisiplin mengatur perbelanjaan bulanan.

“Saya juga bersetuju KWSP benarkan pengeluaran Akaun 2 untuk beli produk perlindungan insurans, takaful hayat serta penyakit kritikal kerana dalam situasi pandemik Covid-19, isu kesihatan amat penting,” katanya ketika dihubungi hari ini.

Ahmed Razman berkata, pembelian produk perlindungan insurans, takaful hayat serta penyakit kritikal amat penting bagi mereka yang tidak mampu membeli produk perlindungan insurans, justeru mereka boleh berbuat demikian melalui simpanan KWSP.

“Selain itu, pengurangan caruman minimum KWSP pekerja dikurangkan daripada 11 kepada 9 peratus mulai Januari 2021 juga langkah yang dapat membantu menambah pendapatan pekerja kerana inisiatif ini juga pernah dibuat sebelum ini dan membolehkan RM700 juta disampaikan kepada pekerja.

“Jadi apabila diumumkan lagi ia akan menambah lagi pendapatan pekerja,” katanya

Kerajaan hari ini mengumumkan kemudahan pengeluaran simpanan KWSP daripada Akaun 1 secara bersasar sebanyak RM500 sebulan dengan jumlah sehingga RM6,000 untuk 12 bulan.

Menteri Kewangan Tengku Datuk Seri Zafrul Tengku Abdul Aziz berkata, pengeluaran itu bagi membantu ahli yang kehilangan pekerjaan dan dijangka – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1 Maut, 4 Cedera Kenderaan Bertembung Di Jalan Kimanis – Keningau

PAPAR: Seorang wanita maut sementara empat yang lain cedera termasuk seorang kanak-kanak berusia tiga tahun dalam kemalangan melibatkan dua kenderaan di Jalan Kimanis – Keningau, dekat sini petang kelmarin.

Dua daripada yang tercedera dalam kejadian itu dilaporkan parah.

Kenderaan jenis Honda Jazz yang dinaiki wanita yang maut, berusia dalam lingkungan 40an, bersama-sama seorang lelaki juga 40an dan seorang wanita 60an dan kanak-kanak tersebut bertembung dengan sebuah kenderaan jenis Isuzu Dmax yang dipandu oleh seorang lelaki berusia 50an yang turut mengalami kecederaan ringan.

Menurut Pusat Gerakan Operasi Bomba Negeri, panggilan kecemasan mengenai kejadian tersebut diterima pada jam 3.35 petang melalui talian MERS999.

Seramai tujuh anggota dan pegawai bomba bersama tiga aset daripada Balai Bomba dan Penyelamat (BBP) Kimanis, dibantu BBP Papar telah ke lokasi kejadian sejauh 35 kilometer.

Mereka yang mengalami kecederaan telah diberi bantuan awal oleh pasukan EMRS bomba sebelum dihantar ke hospital bagi mendapatkan rawatan lanjut.

Tiada maklumat lanjut mengenai butiran mangsa diperolehi.

Beliau berkata operasi ditamatkan pada jam 4.58 petang kemudian selepas pihaknya memastikan tiada unsur bahaya lain di lokasi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19 : Hanya Satu Kes Bertambah Di Sabah Hari Ini

KOTA KINABALU: Kes Covid-19 di Tawau bertambah satu lagi menjadikan jumlah keseluruhan setakat ini sebanyak 49 kes dan kekal sebagai daerah tertinggi merekodkan jangkitan wabak terbabit.

Bagaimanapun, pertambahan kes terbabit adalah satu-satunya di Sabah, hari ini, menjadikan jumlah keseluruhan kini 170 kes.

Ini bermakna kesemua daerah lain yang mempunyai kes Covid-19 kekal dengan jumlah sebelum ini, termasuk dua daerah antara yang mencatat kes tertinggi iaitu Lahad Datu sebanyak 34 kes dan Kota Kinabalu yang kekal dengan 23 kes.

Lain-lain daerah yang kekal dengan jumlah sebelum ini ialah Tuaran dengan 12 kes, Kinabatangan dan Sandakan masing-masing 11 kes, Beaufort (6), Kota Belud (5), Kunak (5), Putatan (4), Sipitang (4), Papar (2), Ranau (2), Semporna (1), dan Penampang (1).

Bagaimanapun, Sabah kekal negeri ketiga tertinggi mempunyai kes Covid-19 selepas Selangor yang kini mencatat 381 kes dan Kuala Lumpur yang merekodkan 257 kes.


Wanita diugut dua lelaki menyamar polis

LAHAD DATU: Seorang wanita berdepan detik cemas selepas diperas ugut dua lelaki yang menyamar sebagai anggota polis di hadapan sebuah kedai di Jalan Segama, di sini, semalam.

Dalam kejadian kira-kira jam 9 pagi itu, mangsa berusia 50 tahun kerugian sebanyak RM400 akibat diperas ugut oleh kedua-dua suspek terbabit.

Ketua Polis Daerah Lahad Datu, Asisten Komisioner Nasri Mansor, berkata pihaknya menerima laporan daripada mangsa yang mendakwa suspek menggunakan sebuah PROTON Saga lama warna hitam dengan nombor pendaftaran SD4122.

“Ketika kejadian, mangsa dikatakan menuju ke seberang jalan untuk bersarapan. Ketika melintas jalan, tiba-tiba mangsa dihampiri sebuah kereta PROTON Saga.

“Seorang lelaki berbadan gempal kemudian keluar dari kereta dan memaksa mangsa masuk ke dalam kereta. Lelaki itu mengaku sebagai polis lalu membawa mangsa ke kawasan Pondok Polis Darvel,” katanya di sini, hari ini.

Nasri berkata, suspek kemudian mengugut mangsa untuk menyelesaikan masalah dokumen dengan membayar RM200.

“Mangsa kemudian ke bank berdekatan lalu mengeluarkan duit dan membuat pembayaran RM200 kepada suspek.

“Wang sebanyak RM250 milik mangsa yang disimpan di dalam begnya turut diambil sebelum mangsa dilepaskan,” katanya.

Beliau berkata, pihaknya sedang giat memburu kedua-dua suspek terbabit dan kes disiasat mengikut Seksyen 384/170 Kanun Keseksaan. – Berita Harian


Pengedar Dadah Antara 31 Ditahan Dalam Ops Sarang

KOTA KINABALU: Seorang pengedar dadah antara 31 penagih yang ditahan dalam Ops Sarang di beberapa lokasi di daerah ini, bermula 7 Disember hingga semalam.

Tangkapan itu membabitkan sebanyak 19 serbuan termasuk Kampung Sembulan, Darau dan sekitar pekan Inanam yang dijalankan oleh Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu.

Ketua Polis Daerah Kota Kinabalu, Asisten Komisioner Habibi Majinji berkata daripada 31 individu yang ditahan itu, seorang adalah pengedar diikuti enam memiliki dadah manakala 24 didapati positif dadah.

“Daripada jumlah itu juga, 23 yang ditahan adalah warga tempatan dan lapan warga asing.

“Sepanjang tempoh operasi itu, polis merampas sebanyak 8.77 gram dadah jenis syabu bernilai RM432 mengikut harga pasaran semasa,” katanya menerusi kenyataan media hari ini.

Habibi berkata semua yang ditahan berusia lingkungan 16 tahun hingga 47 tahun.

“Kes disiasat mengikut Seksyen 39A(1) Akta Dadah Berbahaya (ADB) 1952, Seksyen 12(2) dan Seksyen 15(1)(a) akta sama.

“Usaha membanteras pengedaran dan penagihan dadah di sekitar bandar raya sentiasa diperhebat dari semasa ke semasa bagi kesejahteraan dan ketenteraman awam,” katanya.


Pembersih Tangan Antiseptik Dan Topeng Muka Habis Dijual

KOTA KINABALU: Peningkatan jumlah mereka yang positif wabak COVID-19 dalam negeri ini menyebabkan pembelian panik dalam kalangan masyarakat bukan sahaja barangan makanan, tetapi juga produk kesihatan seperti pembersih tangan antiseptik serta topeng muka.

Tinjauan pada sebuah farmasi di sini semalam menunjukkan orang ramai bukan sahaja membeli produk pembersih tangan antiseptik, mereka juga membeli produk kesihatan seperti alcohol pad, medipal alcohol wipe dan sebagainya.

Menurut kakitangan farmasi berkenaan, walaupun COVID-19 sudah tular dalam negeri ini, masyarakat awam tidak seharusnya panik.

Katanya, masyarakat perlu melindungi diri sendiri dan keluarga dengan langkah-langkah pencegahan awal untuk tidak pergi ke kawasan-kawasan awam yang mempunyai ramai orang bagi mengurangkan risiko jangkitan.

“Jagalah kesihatan diri anda sehingga masalah yang dihadapi ini selesai,” katanya.

Menurutnya, kawalan terhadap pengeksportan topeng muka oleh pihak kerajaan juga harus diterhadkan, agar bekalan untuk penggunaan rakyat dalam negara ini mencukupi.

Pada masa yang sama katanya, kawalan ketat juga perlu dilakukan terhadap harga-harga produk kesihatan seumpamanya memandangkan harga jualan atas talian untuk produk-produk berkaitan adalah sangat tinggi.

Katanya lagi, bekalan topeng muka di bandaraya ini sangat sukar untuk diperolehi dan ianya sudah berlarutan beberapa minggu

“Walaupun ianya sudah habis dijual, pengguna masih datang ke farmasi setiap hari untuk bertanyakan bekalan berkenaan,’ katanya.


Sanggup ‘Terbang’ Dari Sabah Hadiri Konvokesyen Anak

ALOR SETAR: “Kemunculan ibu di dewan konvokesyen dari Sabah cukup menggembirakan hati kerana sebelum ini ibu beritahu dia tak jadi datang tetapi tiba-tiba ada depan mata,” kata Masrani Awang, 26.

Masrani adalah penerima Anugerah Khas Sharifah Rokiah dan Anugerah Naib Canselor pada Majlis Konvokesyen Universiti Antarabangsa Albukhary (AIU) yang berlangsung di sini, hari ini.

Katanya, sebaik melihat ibunya, Rosmiati Arase, 64, berada dalam dewan, dia sebak malah lebih bersemangat untuk meraikan hari bersejarahnya.

Katanya, sejak belajar di universiti itu sejak tiga tahun lalu dia langsung tidak pulang ke Sandakan, Sabah atas kekangan kewangan dan pandemik Covid-19.

“Saya hanya berhubung dengan bapa Awang Abdullah, 70 dan ibu untuk meminta restu.

“Saya bersyukur kerana memperoleh kejayaan ini yang sememangnya milik ibu dan ayah kerana mereka berdua yang membesarkan saya dengan hanya berniaga pisang goreng serta keropok lekor di tepi jalan.

“Ketika mula datang ke sini, saya terbang seorang diri dari Sabah dan nekad belajar bersungguh-sungguh untuk tidak mahu mengecewakan ibu bapa, ” katanya ketika ditemui selepas majlis konvokesyen di sini, hari ini.

Majlis konvokesyen itu turut dihadiri pengasasnya, Tan Sri Syed Mokhtar Albukhary dan Canselor AIU, Profesor Muhammad Yunus.

Graduan jurusan Ijazah Pentadbiran Perniagaan (Kepujian) Pemasaran itu berkata, banyak cabaran yang dilaluinya sepanjang belajar di universiti berkenaan.

Sementara, Rosmiati berkata, perasaan sedih dan sebak dirasainya sebaik melihat anak sulungnya meraih kejayaan di atas kesungguhannya.

“Setiap kali solat dhuha dan solat hajat setiap kali tengah malam Jumaat, mak cik selalu mendoakan kejayaannya walaupun kami berjauhan.

Sementara itu, Naib Canselor AIU Profesor Datuk Dr Abd Aziz Tajuddin berkata, universiti itu mempunyai 900 penuntut dari 56 negara di serata dunia.

Beliau berkata, 80 peratus penuntut universiti itu terdiri dari rakyat tempatan manakala selebihnya penuntut luar negara.

“Ini adalah konvokesyen yang pertama kali diadakan membabitkan seramai 51 pelajar di peringkat Ijazah Sarjana Muda mana 94 pelajar di peringkat Ijazah,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Perlu Pejabat Konsulat Filipina

KUALA LUMPUR: Malaysia akan terus mendesak kerajaan Filipina membuka pejabat Konsulat negara itu di Sabah bagi memudahkan urusan penghantaran pulang pendatang asing tanpa izin (PATI) di negeri itu.

Timbalan Menteri Dalam Negeri, Datuk Mohd Azis Jamman, berkata usaha memujuk kerajaan Filipina supaya meletakkan Konsulat di Sabah sudah dimulakan kerajaan terdahulu namun sehingga kini belum berhasil.

“Kita juga harap pejabat Konsulat Filipina dibuka di Sabah agar memudahkan khususnya rakyat negara itu dihantar pulang jika ada isu sebegini (PATI).

“Bagaimanapun, ia tertakluk kepada keputusan Filipina dan ia di luar kawalan kita.

“Kita memberi jaminan kerajaan Pakatan Harapan (PH) hari ini akan sentiasa mendesak kerajaan Filipina membuka Konsulat di Sabah bagi memudahkan penghantaran pulang (PATI),” katanya pada sesi soal jawab di Dewan Rakyat, hari ini.

Beliau menjawab soalan tambahan Datuk Dr Jeffrey Kitingan (STAR-Keningau) yang bertanya mengenai usaha kerajaan memujuk Filipina meletakkan Konsulat mereka di Sabah, berikutan jumlah PATI dari Filipina yang ramai di negeri itu.

Menjawab soalan asal Alice Lau Kiong Yieng (PH-Lanang), yang bertanya langkah kerajaan membantu PATI yang ingin balik ke negara asal dan bagaimana mereka dapat pulang jika tidak memperoleh pasport, Mohd Azis berkata, PATI yang tinggal lebih masa atau tidak memiliki dokumen perjalanan yang sah diberi peluang pulang ke negara mereka secara sukarela melalui Program PATI Pulang ke Negara Asal (Back For Good).

Katanya, melalui program yang dilaksanakan di Semenanjung dari 1 Ogos hingga 31 Disember ini itu, setiap PATI yang mahu menyertainya perlu membayar kompaun sebanyak RM700.

“Warga asing yang terbabit hendaklah membawa dokumen perjalanan yang sah iaitu pasport dan sijil perjalanan kecemasan, serta tiket untuk pulang ke negara asal dalam tempoh tujuh hari,” katanya.

Beliau memaklumkan, dari 1 Ogos sehingga 22 Oktober lalu, seramai 66,364 PATI berdaftar dengan program Back For Good, dan daripada jumlah itu 46,976 PATI sudah dihantar pulang manakala 19,388 PATI sedang menunggu giliran dan akan pulang dalam masa tujuh hari.

Katanya, program berkenaan yang dilaksanakan sepenuhnya Jabatan Imigresen menyediakan lebih 80 kaunter di pejabat imigresen seluruh negara.


Tak mungkin ada lebuh raya tanpa tol – PM

PEMBINAAN lebuh raya tanpa mengenakan kutipan tol tidak mungkin dapat diwujudkan, kata Tun Dr Mahathir Mohamad.

Perdana Menteri mendedahkan beliau sebenarnya tidak bersetuju dengan ikrar lebuh raya bebas tol yang terkandung dalam manifesto pilihan raya Pakatan Harapan.

“Kami mewujudkan manifesto itu dengan memikirkan bahawa kami tidak akan menjadi kerajaan. Sekarang kami adalah kerajaan dan manifesto ini adalah beban yang besar.

“Tetapi pada masa itu, saya menentang. Saya tahu, untuk mengadakan laluan percuma… ia tidak boleh (dilakukan). Satu-satunya cara untuk mengadakan laluan percuma dan tiada tol adalah dengan menaikkan harga petrol,” katanya.

Beliau berkata kepada Bernama dan RTM di akhir Perhimpunan Pemimpin-pemimpin ASEAN di Bali, semalam.

Perhimpunan itu diadakan di luar Mesyuarat Tahunan Tabung Kewangan Antarabangsa dan Bank Dunia bertemakan “Mencapai Matlamat Pembangunan Mampan dan Menangani Jurang Pembangunan Menerusi Tindakan Kerjasama Serantau dan Global”.

Ini lawatan kali kedua Dr Mahathir ke Indonesia sejak menjadi perdana menteri bagi kali kedua susulan pilihan raya bersejarah Malaysia pada Mei dan perhimpunan di peringkat ASEAN menjelang Sidang Kemuncak perkumpulan 10 anggota itu bulan depan di Singapura.

Menjelaskan selanjutnya mengenai tol, beliau bertanya siapakah yang akan menyelenggara atau membina jalan baharu sekiranya kerajaan memansuhkan kutipan tol.

“Anda minta sektor swasta supaya membina jalan raya. Mereka mahu meraih keuntungan tetapi jika anda tidak mengadakan kutipan tol, bagaimana hendak mendapatkan keuntungan?”

Dr Mahathir berkata, di England tidak ada jalan bertol tetapi kerajaan negara itu mengenakan cukai yang sangat tinggi ke atas petroleum dan apabila harga petroleum naik, kenaikan cukai malah lebih tinggi.

“Jadi, mereka menggunakan wang itu. Bagaimanapun jika anda memperoleh wang daripada hasil jualan petroleum, rakyat yang tidak menggunakan lebuh raya juga perlu membayar.

“Tetapi di sini pengguna (lebuh raya) yang bayar. Inilah pegangan kita. Bagi mereka yang tidak menggunakan (lebuh raya) mengapa mereka perlu bayar?”

Dr Mahathir sebelum ini berkata kerajaan PH perlu menyemak semula beberapa perkara yang diikrarkan oleh sebab sebahagiannya akan mengakibatkan kerugian yang sangat besar jika dilaksanakan.


Dua beradik ‘sahur’ dadah kena tahan

BEAUFORT: Dua beradik ditahan ketika ‘bersahur’ dengan dadah dalam serbuan Ops Cegah di rumah mereka di Kampung Pintas, di sini, semalam.

Dua beradik berusia 32 dan 34 tahun itu antara enam lelaki yang ditahan Agensi Antidadah Kebangsaan (AADK) negeri dan AADK Cawangan Beaufort dalam operasi berkenaan yang dilakukan selama dua jam bermula jam 1.30 pagi.

Ketua Pegawai AADK Beaufort, Effanehwati Lakat, berkata hasil penahanan dua beradik itu, pihaknya menemui beberapa peralatan menghisap dadah di dalam bilik salah seorang daripada mereka.

“Kedua-dua beradik terbabit dipercayai baru lepas menghisap syabu dan ujian saringan awal mendapati dua beradik itu positif dadah berkenaan,” katanya ketika dihubungi, hari ini.

Effanehwati berkata, operasi yang turut dijalankan di dua kampung lain di daerah ini, juga menahan empat lelaki disyaki penagih berusia 26 hingga 51 tahun.

“Semua yang ditahan disiasat mengikut Seksyen 3(1) Akta Penagih Dadah (Rawatan dan Pemulihan) 1983,” katanya. – Berita Harian


COVID-19: Kluster Pompod Di Kota Belud Catat Empat Kes

KOTA KINABALU: Terdapat satu kluster baharu dilaporkan di daerah Kota Belud iaitu Kluster Pompod yang dikesan melalui saringan kontak rapat.

Menteri Kerajaan Tempatan dan Perumahan juga merangkap Menteri Kewangan Datuk Seri Masidi Manjun dalam kenyataan Laporan Harian Kes Jangkitan COVID-19 pada Jumaat (25 Disember) berkata kluster baharu berkenaan mencatatkan sebanyak empat kes menjadikan jumlah kumulatif 19 kes.

Beliau turut mengumumkan bahawa daerah Kudat bertukar dari zon jingga ke zon merah.

“Berdasarkan laporan Jabatan Kesihatan Negeri Sabah, jumlah kes positif baharu COVID-19 pada hari ini adalah sebanyak 225 kes, menjadikan jumlah kumulatif sebanyak 35,640 kes.

“Dua kes kematian direkodkan iaitu masing-masing satu kes di daerah Lahad Datu dan Sandakan. Takziah kepada semua keluarga yang terlibat.

“Pada hari ini, seramai 239 pesakit COVID-19 telah discaj / sembuh dari hospital menjadikan jumlah kumulatif sembuh 33,357 orang.

“Sejumlah 1,589 pesakit sedang menerima rawatan iaitu 576 orang di hospital dan 1,013 orang di PKRC. Bilangan pesakit COVID-19 dalam ICU ialah 61 orang dan 15 orang pula memerlukan alat bantuan pernafasan (ventilated).

“Daripada 225 kes positif COVID-19 yang direkodkan, sebanyak 125 kes (55.6%) adalah berpunca dari saringan kontak rapat, saringan bergejala 47 kes (20.9%), saringan kluster baharu dan kluster-kluster sedia ada 38 kes (16.9%), saringan komuniti satu kes (0.4%) dan 14 kes (6.2%) adalah dari lain-lain kategori.

“Jumlah kapasiti katil di Hospital COVID-19 adalah sebanyak 966 unit.

Sementara, di Pusat Kuarantin dan Rawatan Berisiko Rendah (PKRC) adalah 5,444 unit menjadikan jumlah keseluruhan 6,410 unit. Peratus penggunaan katil pada hari ini adalah 24.79%,” katanya.

Mengenai agihan bakul makanan, Masidi berkata sebanyak 303,912 bakul makanan telah diagihkan kepada golongan sasar.

Untuk bantuan logistik COVID-19 pula, beliau berkata Jawatankuasa Pengurusan Bencana Negeri mempunyai 239 buah kenderaan yang sedia digunakan dan daripada jumlah tersebut, sebanyak 10 buah kenderaan digunakan untuk mengangkut pesakit COVID-19, manakala 5 buah kenderaan digunakan untuk menghantar bakul makanan ke lokasi sasaran.

Baki 224 kenderaan pelbagai jenis, tambahnya, bersedia digerakkan jika perlu.

Selain itu, beliau turut memaklumkan bahawa kadar pematuhan penduduk terhadap SOP PKPB ialah 98%.

Oleh itu, beliau menasihatkan orang ramai untuk terus patuhi prosedur operasi standard (SOP) dan arahan yang telah ditetapkan oleh pihak berkuasa tempatan bagi membendung penularan pandemik COVID-19.

“Pihak PDRM juga akan terus melaksanakan pemantauan dan tindakan tegas akan diambil terhadap mereka yang ingkar pada SOP yang sedang berkuat kuasa.

“Bagi pihak Jawatankuasa Pengurusan Bencana COVID-19 Negeri Sabah, saya mengucapkan Selamat Menyambut Hari Natal 2020. Patuhilah SOP ketika kunjung-mengunjung dan teruskan berdoa agar kita berjaya memutuskan rantaian COVID-19 secara total,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Puisi Bahasa Isyarat Pelajar KV Keningau Sabah Menang Di Karnival Seni Portugal

KENINGAU: Empat pelajar istimewa dari Kolej Vokasional Keningau telah menyampaikan empat puisi menggunakan bahasa isyarat yang telah dirakam dan dihantar ke karnival seni Portugal (Portugal Art Carnaval) yang dilaksanakan secara maya pada 25 Mei 2021.

Persembahan mereka yang bertajuk “Sign Language Poetry: Mystical Nature” berjaya mendapat tempat pertama dalam kategori persembahan puisi yang dinilai oleh empat juri terkenal yang dilantik oleh penganjur, Monolit Festival.

Pasukan tersebut terdiri dari empat pelajar berkeperluan khas yang berkomunikasi menggunakan bahasa isyarat iaitu Farhan Azrey Bin Jais, Dymphna Simon, Calvin Junior John Liwo dan Nurazwin Liyana Binti Abdullah. Mereka masing-masing menyampaikan puisi yang berkaitan dengan budaya etnik di Sabah.

Farhan Azrey menyampaikan puisi berjudul “Jomo Teko” (mereka tiba) yang menyentuh sejarah kaum nomad yang lebih suka menetap di kawasan laut. Dymphna Simon mempersembahkan puisi bertajuk “Ngakak” yang merupakan makhluk mitos yang ditakuti penduduk kampung pada masa dahulu.

Calvin Junior berjaya menggambarkan kecantikan alam semulajadi melalui puisi “Manuk-Manuk” (serangga terbang) melalui expresi wajah dan pergerakan tangannya manakala penghayatan Nurazwin Liyana dalam mempersembahkan puisi “Mother” dapat menimbulkan perasaan rindu dan kasih saying dikalangan penonton.

Pasukan ini tekad dalam misi mereka untuk membuka laluan kepada individu berkeperluan khas agar dapat menyertai aktiviti yang kebiasaannya menggunakan bahasa lisan melalui alternatif lain seperti bahasa isyarat.

Mereka berjaya membuktikan bahawa bahasa isyarat mampu digunakan dalam seni persembahan dan menyampaikan mesej karya sastera.

Pengarah KV Keningau, Encik Johari @ Jaibet Bin Sabin, menzahirkan rasa bangga beliau dengan pencapaian pelajar-pelajar ini yang mampu memberi impak kepada sistem pendidikan khas di negara ini.

Video persembahan mereka bolehlah diakses melalui pautan YouTube:

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gunung Agung kembali meletus selepas beberapa bulan ‘bertenang’

JAKARTA: Gunung Agung di Bali yang ‘tenang’ beberapa bulan ini, kembali meletus hari ini.

Letusan hari ini itu berlaku kira-kira tiga minit dan Pusat Vulkanologi dan Mitigasi Bencana Geologi Indonesia (PVMBG) kini meletakkan status tiga atau siaga, berikutan letusan terbaru itu.

Menurut PVMBG, gunung berapi yang terletak di Karangasem, Bali kembali meletus jam 4.09 pagi waktu Indonesia Timur.

Orang ramai atau pelancong diarahkan tidak melakukan pendakian ke gunung itu dan diarahkan tidak melakukan sebarang aktiviti di lingkungan radius 4 kilometer dari kawah gunung berkenaan.

Sementara itu media Indonesia melaporkan Lapangan Terbang Antarabangsa Gusti Ngurah Rai di Bali masih beroperasi seperti biasa setakat ini.

Gunung berapi aktif di Bali itu kembali meletus pada Jun lalu dan aktif meletus sehingga Julai sebelum kembali ‘tenang’ selepas itu.

Letusan pada Julai lalu turut menyebabkan ribuan pelancong terkandas di pulau peranginan terkemuka itu apabila lapangan terbang ditutup akibat asap dan debu gunung berapi mengganggu operasi penerbangan.

Kali terakhir letusan kuat Gunung Agung berlaku adalah pada 1963 yang menyebabkan lebih 1,000 orang maut dan beberapa kampung di cerun gunung musnah.

Sementara itu jurucakap Kedutaan Besar Malaysia di Indonesia berkata mereka memantau perkembangan terkini itu dan meminta rakyat Malaysia yang berada di Bali mematuhi arahan pihak berkuasa Indonesia. – BERNAMA


Mesyuarat kabinet negeri pertama kali di Sandakan

SANDAKAN, 8 Mei – Mesyuarat Kabinet Negeri Sabah yang diadakan di sini hari ini adalah yang pertama kali diadakan di luar Kota Kinabalu sejak penubuhan kerajaan baharu negeri Sabah selepas Pilihan Raya Umum Ke-14.

Ketua Menteri Sabah Datuk Seri Mohd Shafie Apdal mempengerusikan mesyuarat Kabinet itu yang dihadiri oleh jemaah menteri negeri yang diadakan di Ibu Pejabat Jabatan Perhutanan Sabah di Batu 6 Jalan Labuk.

Mesyuarat Kabinet negeri kebiasaannya diadakan di Pusat Pentadbiran Negeri Sabah di Kota Kinabalu.

Mohd Shafie tiba pada 11 pagi selepas mengadakan tinjauan mesra di Pasar Umum Sandakan bersama calon DAP bagi Pilihan Raya Kecil (PRK) Parlimen Sandakan Vivian Wong Shir Yee.


PPM Tawau Tahan Dua Warga Asing Bawa Barang Tidak Bercukai

TAWAU – Pasukan Polis Marin Tawau semasa melaksanakan tugas Op Gelora Khas di kawasan Laut Pelabuhan Tawau telah menahan sebuah botlaju pada jam 3.00 petang tadi.

ACP Hj. Mohamad Pajeri Bin Ali, Komander Pasukan Polis Marin Wilayah 4 Sabah berkata, ‘Sebuah botlaju telah ditahan dan diperiksa oleh botronda PSC 50 Pasukan Polis Marin Tawau yang dijuragani seorang lelaki tempatan berumur 34 tahun semasa botlaju tersebut sedang bergerak dari Sungai Haji Kuning menuju ke arah CIQ Tawau.

Menurutnya lagi, hasil pemeriksaan ke atas muatan botlaju tersebut telah menjumpai tiga plastik hitam mengandungi 120 helai kain Bali. Pemilik barang tersebut seorang perempuan warga Indonesia berumur 46 tahun yang juga penumpang botlaju tersebut mengaku membawa kain itu dari Nunukan Indonesia dan gagal menunjukkan sebarang dokumen kebenaran atau pengesahan dari pihak Kastam.

Kesemua barangan tersebut dirampas dan kedua-dua saspek ditahan dan dibawa ke pangkalan Pasukan Polis Marin Tawau untuk siasatan lanjut. Nilai rampasan dianggarkan RM1,200.00.

Kes disiasat dibawah Akta Kastam 1967 kerana disyaki membawa masuk barang tidak bercukai untuk tujuan pasaran di daerah Tawau.Sumber : Facebook Pasukan Polis Marin


Ketua Hakim, Peguam Negara bolehlah letak jawatan

Ketua Hakim Negara, Tan Sri Richard Malanjum dan Peguam Negara, Tommy Thomas perlu meletak jawatan secara sukarela atas tindakan yang dilihat tidak profesional selepas insiden mereka menari pada Majlis Makan Malam Gala Pengamal Undang-undang 2019 (OLY 2019) tersebar di media sosial.

Naib Presiden UMNO, Datuk Seri Ismail Sabri Yaacob berkata, orang ramai sama sekali tidak mempersoalkan hak individu untuk menari tetapi apa yang dipersoalkan adalah siapa individu yang menari dalam video itu.

“Memang kita tak persoalkan hak untuk menari tapi yang kita persoalkan adalah siapa yang menari itu, kalau hak menari kita pun boleh menari, siapa-siapa pun boleh menari.

“Tapi jika yang menari itu Peguam Negara, Ketua Hakim Negara dan Menteri di Jabatan Perdana Menteri menjaga Undang-Undang (Datuk VK Liew) dan mereka boleh dianggap sebagai mempunyai kepentingan dan ada waktu tertentu mereka berkepentingan, misalnya Peguam Negara akan membawa kes ke mahkamah dan dia mengetuai kes, jadi ia akan menimbulkan persepsi yang tidak baik,” katanya kepada media selepas berkempen di Pasar Pagi Brinchang, Cameron Highlands hari ini.

Ismail Sabri berkata, walaupun hakim boleh membuat keputusan secara profesional, namun persepsi masyarakat selepas adegan menari itu akan menjadi sebaliknya dan memberikan gambaran buruk terhadap badan kehakiman.

Katanya, ini kerana sebagai orang yang berkepentingan mereka perlu menghindari persepsi yang buruk daripada masyarakat.

Katanya, kerajaan BN sendiri tumbang disebabkan oleh persepsi buruk yang selalu dimainkan dan digembar-gemburkan Pakatan Harapan (PH) sebelum ini, jadi perkara yang membabitkan persepsi terhadap kerajaan tidak seharusnya berlaku.

“Nanti orang akan nampak dan kata, ehh kalau macam ni kita bolehlah `kawtim’, itu pandangan daripada orang ramai. Kalau bawa kes ke mahkamah mungkin mudahlah nak menang atau ikut apa yang Peguam Negara nak, itu hanya anggapan dan persepsi walaupun perkara sebenarnya tidak mungkin berlaku, tetapi kena ingat negara pun boleh tumbang disebabkan persepsi dan kerajaan BN dahulu pun tumbang disebabkan persepsi,” katanya.

Beliau berkata, sebab itulah apa yang berlaku membabitkan Ketua Hakim Negara, Peguam Negara dan Menteri di Jabatan Perdana Menteri yang menjaga undang-undang adalah sesuatu yang sangat tidak wajar lebih-lebih lagi kerana ia membabitkan etika kehakiman.

Justeru katanya, pihak yang berkenaan perlu memohon maaf kepada rakyat dan memastikan insiden sedemikian tidak lagi berulang.

“Kalau dulu kita nak jumpa hakim pun punyalah susah, apatah lagi untuk keluar minum kopi dengan hakim kerana satu ketika dulu hakim dilihat sebagai sangat eksklusif kerana hakim tidak mahu dilihat sebagai mempunyai hubungan di luar yang mungkin akan mempengaruhi keputusan.

“Hakim bukan malaikat, hakim adalah manusia yang kadang-kadang boleh dipengaruhi oleh persekitaran, persahabatan, hubungan baik dan sebagainya,” katanya.

Sebuah video yang memaparkan Ketua Hakim Negara, Peguam Negara dan Menteri di Jabatan Perdana Menteri, berjoget ‘twist’ dalam satu majlis tersebar di media sosial semalam yang turut membabitkan aktivis antaranya S Ambiga dan Siti Zabedah Kassim menimbulkan kebimbangan netizen berkaitan ketelusan sistem kehakiman. – Harian MetroArtikel Asal : https://www.hmetro.com.my/mutakhir/2019/01/414071/ketua-hakim-peguam-negara-bolehlah-letak-jawatan


Shafie elak wartawan, enggan ulas kemasukan PPBM ke Sabah

KOTA KINABALU: Presiden Warisan, Datuk Seri Shafie Apdal mengelak wartawan yang cuba mendapatkan komennya berhubung pengumuman PPBM melebarkan sayap ke negeri itu, hari ini.

Sejurus selesai majlis sambutan Tahun Baru Cina anjuran Konsulat China di Sabah, Shafie bergegas ke keretanya tanpa menjawab soalan dikemukakan wartawan yang menunggunya di luar galeri.

Terdahulu, ketua menteri Sabah itu dijangka membuat kenyataan berhubung kemasukan PPBM ke Sabah.

Sementara itu, Setiausaha Publisiti Pemuda DAP Sabah, Phoong Jin Zhe yang ditemui dalam majlis sama, menyifatkan kemasukan PPBM ke Sabah sebagai tindakan menikam belakang Warisan.

“Tindakan PPBM itu tidak menghormati (Warisan) kerana parti itu akan membenarkan pemimpin yang ditolak ini bangkit dan memegang jawatan dalam kerajaan,” kata Adun Luyang itu yang bimbang kemasukan PPBM akan mencetuskan pergolakan dalam politik Sabah.

Katanya, alasan PPBM untuk mengukuhkan kerajaan negeri tidak munasabah kerana ia kini berkembang dengan baik dan dalam hala tuju betul.

Dalam pada itu, Ahli Parlimen Beluran, Datuk Seri Ronald Kiandee dipetik Bernama sebagai mendakwa 100,000 orang daripada 25 kawasan Parlimen di Sabah akan memohon menyertai PPBM.

“Kami menjangkakan lebih ramai akan menyertai PPBM, apabila parti itu mengembangkan sayapnya secara rasmi di negeri ini,” katanya kepada Bernama hari ini.

Ronald antara 5 ahli Parlimen, 9 Adun dan 2 senator di Sabah mengumumkan keluar Umno pada 12 Disember tahun lalu.

Seorang daripada Adun itu, Datuk Musbah Jamil (Tempasuk) sudah menyertai Warisan. – FreeMalaysiaToday


Tidak Perlu MoU Di Sabah, Jangan Terlalu Ikut Politik Semenanjung – Warisan

KOTA KINABALU: Pemimpin politik Sabah disaran agar memberi keutamaan kepada kepentingan rakyat Sabah dan mengenepikan kemahuan ahli-ahli politik di Semenanjung Malaysia.

Langkah ini bagi memastikan hak dan kepentingan Sabah dapat diperjuangkan secara lebih tegas.

Ketua Penerangan Parti Warisan Sabah (Warisan), Datuk Awang Ahmad Sah Sahari berkata, Warisan tidak melihat keperluan menandatangani memorandum persefahaman (MoU) bersama Gabungan Rakyat Sabah (GRS) di peringkat negeri.

Seperti diperkatakan oleh Presiden Parti Maju Sabah (SAPP), Datuk Yong Teck Lee baru-baru ini bahawa sebarang perjanjian antara GRS dan parti pembangkang tidak bermakna tanpa penyertaan Warisan.

Pada dasarnya, Warisan setuju dengan apa yang dikatakan Teck Lee.

“Apa yang menghairankan adalah kenapa Pakatan Harapan (PH) rasa perlu ada kerjasama bipartisan dengan kerajaan GRS sedangkan perkara itu sudah dimeterai melalui MoU bersama kerajaan persekutuan.

“Ahli-ahli GRS juga terdiri daripada UMNO, Parti Pribumi Bersatu Malaysia (Bersatu) dan PAS yang terpaksa patuh kepada kemahuan pemimpin mereka di peringkat persekutuan.

“Jika dilihat tiada negeri lain di Malaysia yang menandatangani MoU sedemikian dengan PH.

“Perlu diingat senario politik di Sabah tidak sama dengan Semenanjung Malaysia. Masalah dan isu yang membelenggu rakyat Malaysia di Sabah berlainan dengan apa yang berlaku di Semenanjung,” katanya dalam satu kenyataan hari ini.

Dengan itu, sebagai pemimpin politik di Sabah, semua pemimpin harus memberi keutamaan kepada kepentingan Sabah. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat 488 Kes Positif Covid-19 Hari Ini

PETALING JAYA: Sebanyak 561 kes baharu Covid-19 dilaporkan hari ini, dengan 488 kes di Sabah.

Ketua Pengarah Kesihatan Dr Noor Hisham Abdullah melaporkan daripada jumlah kes baharu itu, 553 daripadanya kes penularan tempatan dan 8 kes import.

Sabah terus melaporkan angka tertinggi, diikuti Selangor 26 kes, dan Kedah 16 kes.

Ketika ini, seramai 4,587 orang sedang dirawat di hospital.

Hari ini, 133 pesakit dilaporkan sembuh dan dibenarkan keluar hospital. 2 kematian dilaporkan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost